title: Ferdinand Schörner

text: Ensimmäisen maailmansodan syttyessä 1914 Schörner oli ylennyt upseeriksi perinteikkäässä kuninkaallisessa Baijerin Leib-jalkaväkirykmentissä. Schörner taisteli yksikkönsä mukana muun muassa Verdunissa Ranskassa, Hermannstadtissa Romaniassa, Tirolissa, Serbiassa ja Isonzojoen taisteluissa Italian rintamalla. Isonzojoella Schörner palveli juuri perustetuissa alppijoukoissa () jotka vastasivat vahvuudeltaan ja varustukseltaan yhtä jääkäridivisioonaa. Caporetton taistelussa syksyllä 1917 luutnantti Schörner kunnostautui ja palkittiin Saksan korkeimmalla kunniamerkillä Pour le Méritellä. Vuonna 1918 hänet ylennettiin yliluutnantiksi.


title: Ferdinand Schörner

text: Sodan jälkeen Schörner liittyi Franz Ritter von Eppin Freikorps-vapaaehtoiskaartiin. Hän oli mukana tukahduttamassa Freikorpsien ja armeijan kanssa Münchenin kommunistikapinaa 1919. Schörner siirtyi ammattisotilaaksi Baijerin 19. jalkaväkidivisioonaan ja oli tukahduttamassa myös Adolf Hitlerin johtamaa oluttupavallankaappausyritystä 1923, vaikka sympatisoi natseja ja oli itsekin useiden äärioikeistolaisten ja rasististen järjestöjen jäsen. Schörner liittyi kansallissosialistiseen puolueeseen jo 1920-luvulla. Hänet lähetettiin opiskelemaan Dresdenin jalkaväen sotilasakatemiaan. Ylennys majuriksi seurasi pian ja Schörner palveli esikuntatehtävissä ja Dresdenin sotilasakatemian luennoitsijana, kunnes sai ylennyksen everstiluutnantiksi ja 98. vuoristojääkärirykmentin komentajuuden 1937. Sotien välisenä aikana Schörner osallistui SS:n aseellisen siiven Waffen-SS:n muokkaamiseen taistelukelpoiseksi osaksi Wehrmachtia.


title: Ferdinand Schörner

text: Saksa aloitti toisen maailmansodan hyökkäämällä Puolaan syyskuussa 1939. Schörner komentama 98. vuoristojääkärirykmentti kunnostautui erityisesti Lvovin taistelussa. Puolan valtauksen jälkeen Schörner sai vastamuodostetun 6. vuoristojääkäridivisioonan komentajuuden ja hän johti yksikköä Balkanilla. Schörnerin divisioona onnistui valtaamaan Metaxas-linjan Kreikan ja Bulgarian rajalla, jossa kreikkalaiset sotilaat pitivät puoliaan vielä kaksi päivää Kreikan antautumisen jälkeen. Toiminnastaan Kreikan valtaamisessa Schörner palkittiin rautaristin ritariristillä.


title: Ferdinand Schörner

text: Saksan pohjoisimman rintaman joukkojen komentajan Eduard Dietlin siirryttyä esikuntaansa Rovaniemelle Schörner matkusti Petsamoon ja sai 15. tammikuuta 1942 johtoonsa vuoristoarmeijakunta Norjan ("Gebirgskorps Norwegen"), joka nimettiin loppuvuodesta XIX armeijakunnaksi. Upseeriston keskuudessa Schörneriä arvostettiin taitavana strategina ja miehistö puolestaan piti hänen tavastaan varmistaa paras mahdollinen huolto joukoilleen, mutta ankaruutensa vuoksi häntä on luonnehdittu jopa Saksan armeijan vihatuimmaksi kenraaliksi.


title: Ferdinand Schörner

text: Schörner ei epäröinyt langettaa pikakuolemantuomioita miehilleen ja jopa korkeille upseereilleen. Hän seurasi sotaoikeuksien tuomioita ja kannusti yleisesti ankarimpiin rangaistuksiin. Hänen kerrotaan teloittaneen erään huoltovääpelin ainoastaan siitä syystä ettei tämä ollut kutsunut esimiestään järjestämiinsä juhliin. Syyskuussa 1943 suomalaiset poliisit ottivat kiinni kahdeksan saksalaista sotilasta verekseltään varastamassa siviileiltä perunoita. Pidätyshetkellä aseistettujen saksalaisten ja suomalaispoliisien välillä syntyi tulitaistelu, jossa yksi saksalaisista kuoli, muut vangittiin. Schörner teloitutti kaikki seitsemän sotilasta.


title: Ferdinand Schörner

text: Suomalaisen yhteysupseeri luutnantti Åke Freyn kertoman mukaan muuan saksalainen kapteeni Pasch oli usein lausunut natsijärjestelmää koskevia arvosteluja. Kuultuaan Schörnerin olevan tulossa tapaamaan häntä komentopaikalleen Pasch oli odottanut aikansa hermostuneena, mutta sitten ampunut itsensä ennen kenraalin saapumista. Schörner sai miehiltään ja upseereiltaan useita vähemmän mairittelevia kutsumanimiä, kuten "Tuhannen hirsipuun legenda", "Verihurtta", "Kuurinmaan santarmi" ja "Villi Ferdinand".


title: Ferdinand Schörner

text: Petsamon komentajuutensa aikana Schörner oli jatkuvasti ylienerginen ja rauhaton. Osaltaan syynä oli metamfetamiinin käyttö. Saksalaisjoukoille valmistettiin pervitiini-nimistä piristettä, jota Schörner käytti jatkuvasti.


title: Ferdinand Schörner

text: Kansallissosialistisen aatteen mukaisesti Schörner kielsi jumalanpalvelusten pidon joukoiltaan, mikä vaikutti miehistön mielialaan negatiivisesti. Hän neuvoi miehiään lukemaan intiaanikirjoja sotataitoja oppiakseen. Schörner harrasti urheilua ja pelasi käsipalloa joka päivä. Berliinin radion lähettämiä jalkapallo-otteluita kuunteli koko esikunta yhdessä.


title: Ferdinand Schörner

text: Aseveljistä Schörner käytti ajoittain halveksivaa ilmausta ”Finnenlümmeln” (). Itsetietoisen Schörnerin toimet aiheuttivat konflikteja suomalaisviranomaisten kanssa. Schörner muun muassa jouduttuaan omalla autollaan ajamaan kapealla tiellä suomalaiskuorma-auton takana, ammuskeli ilmaan ja lopulta pidätti autossaolijat, joista toinen oli Petsamon nimismies. Tämä ja muut omavaltaisuudet aiheuttivat närää suomalaisen siviilihallinnon kanssa, erityisesti suhteissa Lapin maaherra Kaarlo Hillilään. Suomalaisten yhteysupseerien kanssa välit olivat hyvät: Schörner järjesti paljon yhteisiä illanviettoja ja esikunnan taisteluharjoituksia.


title: Ferdinand Schörner

text: Schörnerin johtamat joukot eivät saavuttaneet tavoitettaan Murmanskin valtaamista, vaikka hänen lausahduksensa ”"Arktis ist nichts"” (”arktisuus ei merkitse mitään”) oli tarkoitettu kannustamaan saksalaisia sotilaita napapiirin karuissa oloissa. Ennen lähtöään hänen kerrotaan sanoneen: ”"Dietlistä puhutaan, Rommelista on puhuttu ja minusta tullaan puhumaan"”.


title: Ferdinand Schörner

text: Lokakuussa 1943 Schörner siirrettiin Saksan itärintamalle johtamaan XXXX panssariarmeijakuntaa, jota hän komensi tammikuuhun 1944 asti. Maaliskuussa Schörner ylennettiin kenraalieverstiksi, ja hän sai komentoonsa armeijaryhmä A:n ja toukokuusta armeijaryhmä Etelä-Ukrainaa. Wehrmacht oli perääntymässä ja alkuun Schörner uskoi olevan mahdollista pitää Sevastopol saksalaisten hallussa pitkään, vaikka Krim menetettäisiin. Hän vaihtoi kuitenkin mielipidettään ja sai Hitlerin suostuteltua määräämään vetäytymisen Mustanmeren satamasta. Vetäytyminen tapahtui liian myöhään ja saksalais-romanialainen 17. armeija kärsi sen vuoksi suuria tappioita. Useat armeijan sotilaista kuolivat tai vangittiin, kun he odottivat evakuointia sataman laitureilla. Keväällä 1944 onnistuneiden puolustustaistelujen ansiosta Schörner onnistui kuitenkin vakiinnuttamaan eteläisen rintaman Romaniassa.


title: Ferdinand Schörner

text: Heinäkuussa hänestä tuli Pohjoisen armeijaryhmän komentaja. Armeijaryhmä nimettiin myöhemmin armeijaryhmä Kuurinmaaksi. Tässä toimessa Schörner toimi tammikuuhun 1945, jolloin hänestä tehtiin Keskustan armeijaryhmän komentaja. Armeijaryhmä puolusti Tšekkoslovakiaa ja Oderjoen pohjoista aluetta. Schörnerin uskollinen palvelus ja lojaalius natsipuolueelle teki vaikutuksen Joseph Goebbelsiin, jonka maalis-huhtikuun ajan päiväkirjoista löytyy monta Schörneriä ylistävää kohtaa. Alle kuukautta ennen tappiota, 4. huhtikuuta 1945, Schörner ylennettiin sotamarsalkaksi. Hän oli viimeinen Wehrmachtin kenraali, joka sai marsalkanarvon natsi-Saksan aikana. Ylennystä seurasi nimitys Saksan armeijan päälliköksi Hitlerin testamentissa. Tässä asemassa Schörner toimi nimellisesti, kunnes kolmas valtakunta antautui 8. toukokuuta 1945. Todellisuudessa Schörnerillä ei ollut johdettavanaan enää muita joukkoja kuin oma armeijaryhmänsä eikä hänellä ehtinyt olla vaikutusta sotatapahtumiin.


title: Ferdinand Schörner

text: Pääesikunnan komentaja kenraali Alfred Jodl neuvotteli antautumisesta 7. toukokuuta. Pääesikunta ei ollut kuullut saarretusta Schörneristä toukokuun 2. jälkeen. Tuolloin hän oli ilmoittanut yrittävänsä taistella tiensä läpi puna-armeijan rintaman päästäkseen antautumaan amerikkalaisille. 8. toukokuuta pääesikunnan lähettinä toiminut eversti saatettiin yhdysvaltalaisten linjojen läpi tapaamaan Schörneriä, joka oli määrännyt joukkonsa antautumaan mutta ei ollut kyennyt takaamaan käskyn toteutusta kaikkialla. Toukokuun 9. päivänä Schörner hylkäsi joukkonsa ja pakeni siviiliasuisena lentokoneella länsiliittoutuneiden luo välttääkseen joutumasta puna-armeijan vangiksi. Yhdysvaltalaiset luovuttivat hänet kuitenkin neuvostoarmeijalle.


title: Ferdinand Schörner

text: Osa Keskisestä armeijaryhmästä jatkoi taisteluja, kunnes puna-armeijan ylivoima pysäytti kaiken vastustuksen. Armeijaryhmä oli viimeinen taisteluja jatkanut divisioonaa suurempi yksikkö, ja antautui vasta 11. toukokuuta 1945.


title: Ferdinand Schörner

text: Neuvostoliiton viranomaiset pidättivät Schörnerin elokuussa 1951 syytettynä ”osallisuudesta entisen Saksan armeijan johtamiseen, joka aktiivisesti kävi rikollista sotaa Neuvostoliittoa vastaan rikkoen kansainvälisiä lakeja ja sopimuksia”. Helmikuussa 1952 Neuvostoliiton korkeimman oikeuden sotatuomioistuin tuomitsi hänet 25 vuodeksi vankeuteen. Tuomio puolitettiin kuitenkin saman vuoden huhtikuussa. Vuonna 1954 hänet siirrettiin Saksan demokraattisen tasavallan hallinnolle. Itäsaksalaiset päästivät Schörnerin lähtemään Länsi-Saksaan 1958, jossa hänet pidätettiin syytettynä laittomista kuolemantuomioista, joita hän oli sodan aikana määrännyt saksalaisille pakenemisesta syytetyille sotilaille. Hänet tuomittiin neljäksi ja puoleksi vuodeksi vankeuteen, josta hänet vapautettiin 1963. Tämän jälkeen Schörner eli julkisuudesta sivussa Münchenissä, kunnes kuoli 81-vuotiaana vuonna 1973.


title: Maurice Herzog

text: Maurice Herzog (15. tammikuuta 1919 Lyon – 13. joulukuuta 2012 Neuilly-sur-Seine) oli ranskalainen vuorikiipeilijä ja poliitikko.


title: Maurice Herzog

text: Herzogista tuli 3. kesäkuuta 1950 yhdessä Louis Lachenalin kanssa ensimmäinen yli 8 000 metrin korkuisen vuoren valloittanut henkilö. Kyseisenä päivänä kaksikko saavutti maailman kymmenenneksi korkeimman vuoren, Annapurnan huipun Himalajalla.


title: Maurice Herzog

text: Herzog on Annapurnan valloituksellaan yksi merkittävimmistä sodanjälkeisistä vuorikiipeilijöistä. Hän on myös poliitikko: hän toimi Ranskan nuoriso- ja urheiluministerinä vuosina 1958–1963 sekä Chamonix’n pormestarina. Hän kuului vuosina 1970–1995 kansainväliseen olympiakomiteaan.


title: Amerikanlatvialaiset

text: Amerikanlatvialaiset ovat Yhdysvalloissa asuvia latvialaisia tai heidän jälkeläisiään. Yhdysvalloissa heitä on arviolta yhteensä 87 564. He puhuvat äidinkielenään englantia ja latviaa.


title: Reinhold Messner

text: Reinhold Messner (s. 17. syyskuuta 1944 Brixen, Etelä-Tiroli, Italia) on italiansaksalainen vuorikiipeilijä ja vihreä poliitikko. Messner kiipesi vuonna 1978 ensimmäisenä Mount Everestille ilman lisähappea. Hänestä tuli vuonna 1986 ensimmäinen kaikki neljätoista yli 8 000 metrin korkuista vuorta valloittanut henkilö.


title: Reinhold Messner

text: Messner istui Euroopan parlamentissa Italiasta vuosina 1999–2004. Parlamenttiuransa jälkeen hän on perustanut vuoristoaiheisia museoita sekä Messner Mountain Foundation -säätiön.


title: Burundi olympialaisissa

text: Burundi osallistui olympialaisiin ensimmäisen kerran Atlantan 1996 kesäolympialaisissa, joissa se saavutti yhden ja edelleenkin ainoan olympiavoittonsa. Talviolympialaisiin se ei ole osallistunut.


title: Burundi olympialaisissa

text: Burundin ensimmäinen olympiamitalisti on Atlantan 1996 olympialaisissa kultaa 5 000 metrin juoksussa voittanut Vénuste Niyongabo. Maan toinen olympiamitalisti on Francine Niyonsaba, joka saavutti Rio de Janeirossa 2016 hopeaa naisten 800 metrin juoksussa.


title: Mosambik olympialaisissa

text: Mosambik osallistui olympialaisiin ensimmäisen kerran Moskovan 1980 kesäolympialaisissa. Siitä lähtien se on osallistunut kaikkiin kesäolympialaisiin. Ensimmäisen mitalinsa maa saavutti Atlantan 1996 ja ensimmäisen kultamitalinsa Sydneyn 2000 kesäolympialaisissa. Nuo kaksi mitalia ovat toistaiseksi maan ainoat. Talviolympialaisiin Mosambik ei ole osallistunut.


title: Mosambik olympialaisissa

text: Mosambikin ainoa olympiamitalisti on yleisurheilija Maria Mutola. Hän saavutti 800 metrin juoksussa pronssia Atlantassa 1996 ja kultaa Sydneyssä 2000.


title: Lähdekutoja

text: Lähdekutoja ("Ploceus heuglini") on afrikkalainen kutojalintu. Laji on nimetty Theodor von Heuglinin kunniaksi. Kutojien suvun kuvaili Georges Cuvier 1818 ja siihen kuuluu noin 60 lajia.


title: Lähdekutoja

text: Lähdekutoja elää päiväntasaajan tuntumassa Keski- ja Länsi-Afrikassa. Lajin elinalueen laajuus on 1,4 miljoonaa neliökilometriä ja sen kanta on elinvoimainen.


title: Paul Gross

text: Paul Michael Gross (s. 30. huhtikuuta 1959 Calgary) on kanadalainen näyttelijä ja mahdollisesti tunnetuin roolistaan sarjassa Chicagon ratsupoliisi. Hän esitti sarjassa kohteliasta ja lähes ylimaallisia kykyjä omaavaa kanadalaista ratsupoliisia nimeltä Benton Fraser kaikilla neljällä tuontantokaudella 1994–1998.


title: Paul Gross

text: Grossin isän nimi oli Bob Gross ja heidän perheensä muutteli paljon paikasta toiseen. Paul Gross on asunut ainakin Yhdysvalloissa, Kanadassa, Englannissa ja Saksassa. Ensi kosketuksensa näyttelemiseen nuori Paul sai varhaisteini-iässään, kun perhe oli Washington-visiitillä. Tällöin hän pääsi esiintymään lavalla ensimmäistä kertaa. 14-vuotiaana Gross esiintyi muutamissa televisiomainoksissa, mikä teki hänelle myöhemmin mahdolliseksi jatkaa näyttelemisen parissa Albertan yliopistossa, Edmontonissa.


title: Paul Gross

text: Paul Gross on myös hyvä laulamaan ja soittamaan kitaraa. Hän toi esiin näitä ominaisuuksiaan myös mm. suositussa Chicagon ratsupoliisi -sarjassa. Tämän lisäksi hän on säveltänyt ja esiintynyt muilla tahoilla useasti. Vielä lisäksi Gross on osallistunut muutamia kertoja Chicagon ratsupoliisi -sarjan käsikirjoitusten tekoon.


title: Paul Gross

text: Paul Michael Grossilla on kaksi lasta, Jack Gross ja Hannah Gross ja hänen vaimonsa on nimeltään Martha Burns.


title: Paul Gross

text: Grossin viimeisin isompi projekti on rooli elokuvassa "Men with Brooms" (2002), jossa näytteli myös toinen kanadalainen, Leslie Nielsen.


title: Paul Gross

text: Gross Voittanut kanadalaisen "Gemini" -palkinnon viisi kertaa ja ollut ehdolla yhteensä kymmenesti.


title: Sambia olympialaisissa

text: Sambia osallistui olympialaisiin ensimmäisen kerran Tokion 1964 kesäolympialaisissa silloisella nimellään Pohjois-Rhodesia. Siitä lähtien se on osallistunut kaikkiin kesäolympialaisiin lukuun ottamatta Montreálin 1976 kisoja, joita se boikotoi. Ensimmäisen mitalinsa se saavutti Los Angelesin 1984 kesäolympialaisissa. Kaikkiaan maa on saanut kaksi olympiamitalia. Talviolympialaisiin se ei ole osallistunut.


title: Sambia olympialaisissa

text: Sambia on saavuttanut kaksi olympiamitaliaan kahdessa eri urheilumuodossa, nyrkkeilyssä ja yleisurheilussa. Maan ensimmäinen mitalisti oli Los Angelesin 1984 kisojen nyrkkeilyn kevyessä kärpässarjassa (alle 48 kg) pronssia saanut Keith Mwila. Atlantan 1996 olympialaisissa hopeaa sai 400 metrin aitajuoksussa Samuel Matete.


title: Armas Ståhlberg

text: Kaarlo Armas Ståhlberg (15. huhtikuuta 1892 Helsinki – 14. huhtikuuta 1918 Karsturanta, Joutseno) oli filosofian kandidaatti ja Suomen sisällissodassa valkoisten puolella kaatunut jääkärimajuri.


title: Armas Ståhlberg

text: Armas Ståhlbergin isä oli tunnettu valokuvaaja ja suomalaisen elokuvan uranuurtaja Karl Emil Ståhlberg (presidentti K. J. Ståhlbergin serkku). Hänen sisarensa Ragni Ståhlberg puolestaan avioitui toisen jääkärin, myöhemmän suojeluskuntajärjestön johtaja Lauri Malmbergin kanssa.


title: Armas Ståhlberg

text: Ståhlberg liittyi Saksassa Jääkäripataljoona 27:ään Lockstedtin leirille 11. maaliskuussa 1915. Ståhlberg palasi toukokuussa 1916 Suomeen osallistuakseen jääkärivärväykseen, joskin aikaansaannokset toimessa olivat vähäiset. Jääkäripataljoona 27:n 1. komppaniassa hän toimi ylijoukkueenjohtajana, Saksalaisen luutnantti Dietrichin ohjauksessa.


title: Armas Ståhlberg

text:
Aa-joen taisteluiden aikaan oberzugführerinä toiminut Ståhlberg sai aikaan vakavan kriisin jääkäreiden keskuudessa kun hän ampui 24. tammikuuta 1917 kieltäytyneen lapualaisen jääkärin Matti Sven Heikinpoika Saarikosken (1890–1917). Vaikka sotaoikeus vapautti Ståhlbergin, ja esimerkiksi hauptzugführer Erik Jernström katsoi hänen menetelleen ainoalla oikealla tavalla, monet jääkäritoverit pitivät Ståhlbergiä murhaajana.
Ståhlberg oli luomassa suomenkielistä komentosanastoa Saksan armeijaan Suomalaista pataljoonaa varten. Komentosanat otettiin käyttöön myös Suomen armeijan tulevaan palveluohjesääntöön, jonka senkin panivat jääkärit alkuun Saksassa.


title: Armas Ståhlberg

text: Suomen perustettavassa armeijassa Ståhlberg sai vastuullisen tehtävän jääkärirykmentti III:sta, jonka sijoituspaikka oli Savonlinna. Hän toimi Rykmentin päällikkö Eversti von Colerin adjutanttina: Myöhemmin hän sai Karjalan 3. rykmentin komentoonsa.


title: Armas Ståhlberg

text: Ståhlberg saapui Imatralle 19. maaliskuuta valmistelemaan hyökkäyssuunnitelmia Joutsenoa varten ja osallistui Joutsenon rintaman taisteluihin. 13. huhtikuuta hän saapui Karsturantaan selvittämään rintamatilannetta, jossa hän koki kohtalonsa vihollisen selustassa tehdyllä tiedusteluretkellä. Hän nousi vihollisen tulesta välittämättä kivelle tähystämään vihollisen asemia ja sai kuolettavan osuman sydämeen vihollisen luodista. Ståhlberg oli kuollessaan naimaton ja kirjoilla Helsingissä. Hänet on haudattu perhehautaan Helsingin uudelle hautausmaalle.


title: Command & Conquer: Red Alert

text: Command & Conquer: Red Alert on Westwood Studiosin kehittämä ja Virgin Interactiven vuonna 1996 julkaisema reaaliaikainen strategiapeli. Peli sijoittuu vaihtoehtoiseen historiaan, jossa liittoutuneet taistelevat Neuvostoliittoa vastaan. Pelistä julkaistiin ilmaisjakeluversio 31. elokuuta vuonna 2008 sarjan 13-vuotisjuhlan kunniaksi. Versio on ladattavissa Electronic Artsin sivustolta.


title: Command & Conquer: Red Alert

text: "Command & Conquer: Red Alertia" kehuttiin hyvästä ja helppokäyttöisestä käyttöliittymästä. Pelissä on kaksi puolta, liittoutuneet ja Neuvostoliitto, joiden pelityyli on erilainen. "Red Alert" oli ensimmäisiä reaaliaikaisia strategiapelejä, joita pystyi pelaamaan moninpelinä. Pelin kampanjaa ja tarinaa kehuttiin myös. Kampanjan tehtävien välissä on näyteltyjä välivideoita.


title: Command & Conquer: Red Alert

text: Malmi () ja jalokivet ovat yksi pelin resursseista. Malmia keräämällä ja sitä jalostamalla saa rahaa, jolla voi rakentaa rakennuksia ja yksiköitä. Malmia kerätään siihen erikoistuneilla malmivaunuilla ("ore truck"). Vaunut vievät malmin jalostettavaksi laitokselle, jossa se muuttuu rahaksi.


title: Command & Conquer: Red Alert

text: Liittoutuneet luottavat teknologiaan, kevyihin yksiköihin ja jalkaväkeen. Ne edustavat Euroopan liittoutuneita valtioita Neuvostoliittoa vastaan. Teknologista huippua edustaa yksiköitä siirtävä aikakone "Chronosphere". Liittoutuneilla on puolellaan laivastoylivoima, vaikkakin Neuvostoliitolla on vastassa sukellusveneet.


title: Command & Conquer: Red Alert

text: Neuvostoliiton painopiste on raskaissa, tulivoimaisissa yksiköissä. Neuvostoliitto hallitsee pelissä lähes koko Aasiaa. Se käyttää muun muassa teslakäämi-aseita ja yksiköitä tuhoutumattomiksi tekevää "Iron Curtainia". Neuvostoliitolla on ilmaylivoima ja liittoutuneilla näitä vastaan nopeat ilmatorjuntatykit.


title: Command & Conquer: Red Alert

text: "Red Alertissa" on monia yhteyksiä "Command & Conquerin" Tiberian-jatkumoon, joka kertoo GDI:n ja Nodin taisteluista tulevaisuudessa.


title: Command & Conquer: Red Alert

text: Neuvostoliiton kampanjan välivideoissa nähdään silloin tällöin Kane, joka toimii neuvonantajana Josif Stalinille. Kane onkin voinut toimia Stalinin sotaisuuden lähteenä, käyttäen maailmansotaa hyväkseen Nodin veljeskunnan nousulle. Kampanjan lopuksi Nodin jäsen Nadia kehottaa pelaajaa pysymään rauhassa kunnes Nod irtoaa Neuvostoliitosta. Kane ampuu Nadian ja sanoo pelaajalle: ”Minä olen tulevaisuus.”


title: Command & Conquer: Red Alert

text: Liittoutuneiden kampanjan eräässä välivideossa näytetään uutislähetys, jonka mukaan Yhdistyneet kansakunnat on perustamassa sotilaallista järjestöä, joka vastaisi tulevaisuuden globaaleihin uhkiin. Tämän oletetaankin viittaavan "Operations Group Echo: Black Ops 9" -järjestöön, joka on GDI:n edelläkävijä.


title: Command & Conquer: Red Alert

text:
"" tuo uuden näkökulman jatkumoon. Ensimmäisen "Red Alertin" liittoutuneiden kampanjan tapahtumat johtavat "Red Alert 2":een, mutta Neuvostoliiton kampanja johtaa Nodin nousuun. "" manuaalissa sanotaan kuitenkin Nodin olevan alkujaan Afrikkalainen järjestö, eikä mainitse Neuvostoliittoa ollenkaan.
"Command & Conquer: Red Alert" sijoittuu vaihtoehtoiseen menneisyyteen. Tapahtumien taustalle selitetään Albert Einsteinin yritys muuttaa historiaa. Toisen maailmansodan loputtua Einstein on rakentanut aikakoneen. Koneen avulla hän matkustaa ajassa taaksepäin vuoteen 1924, jolloin Adolf Hitler vapautuu vankilasta. Hän eliminoi Hitlerin ja palaa takaisin oikeaan aikaan.


title: Command & Conquer: Red Alert

text: Einsteinin yritys estää sota epäonnistuu. Saksa ei koskaan nouse sotaisaksi valtioksi. Sen sijaan Neuvostoliitto pääsee ilman Saksaa kehittymään ja vahvistumaan Josif Stalinin johdossa. Neuvostoliitto valloittaa Kiinan ja hyökkää Eurooppaan. Euroopan valtiot liittoutuvat ja alkavat taistella Neuvostoliittoa vastaan.


title: Command & Conquer: Red Alert

text: "Red Alert" tunnetaan myös musiikistaan, jonka sävelsi yhdysvaltalainen Frank Klepacki. Pelin ja koko pelisarjan sekä ehkä jopa kaikkien aikojen tunnetuin pelikappale on Klepackin säveltämä kappale "Hell March". Kappale on saanut erittäin suurta suosiota ja julkisuutta ympäri maailman. Nimi viittaa Neuvostoliiton armeijaan, joka marssii kohti sotaa, eli tässä sana "Hell" viittaa puna-armeijaan.


title: Command & Conquer: Red Alert

text: Jokaisessa "Red Alertissa" on erilainen versio kappaleesta. Ensimmäisessä "Red Alertissa" kappaleen nimi on "Hell March", "Red Alert 2":ssa "Hell March 2" ja "Red Alert 3":ssa "Hell March 3".


title: Ria Visser

text: Adriana "Ria" Johanna Visser (s. 20. heinäkuuta 1961 Oud-Beijerland) on alankomaalainen pikaluistelija ja olympiamitalisti.


title: Ria Visser

text: Visser saavutti hopeaa 1 500 metrin matkalla vuoden 1980 talviolympialaisissa Lake Placidissa. Vuoden 1984 talviolympialaisissa Sarajevossa Visser sijoittui 13:nneksi 1 500 metrillä, 25:nneksi 3 000 metrillä ja 30:nneksi 500 metrillä. Yleisluistelun MM-kilpailuissa hän sijoittui parhaimmillaan kuudenneksi vuonna 1979 sekä yhdeksänneksi vuosina 1983 ja 1986. EM-kilpailuissa hän oli neljäs vuonna 1985 ja kymmenes vuonna 1986. Juniorien MM-kilpailuissa hän saavutti pronssia vuosina 1979 ja 1980.


title: Ria Visser

text: Urheilu-uransa jälkeen Visser on toiminut tv-kommentaattorina.


title: Savannitasku

text: Savannitasku ("Oenanthe heuglinii") on afrikkalainen hyönteissyöjälintu, joka on nimetty Theodor von Heuglinin kunniaksi. Sitä pidettiin aiemmin nokiotsataskun ("Oenanthe bottae") alalajina.


title: Savannitasku

text: Linnun pituus on 13-14 cm. Aikuisen höyhenpuku on yläpuolelta tumman harmaanruskea, alapuolelta oranssinruskea, pää on tummanruskea tai mustahko ja silmän yläpuolella on valkoinen leveähkö juova. Pyrstö on mustavalkoinen.


title: Savannitasku

text: Savannitasku elää Sahelin alueella Saharan eteläpuolisessa Afrikassa mantereen poikki ulottuvalla alueella, etelässä Kamerunin-Kenian tasolle. Lajin kanta on elinvoimainen. Osa linnuista on paikkalintuja, osa muuttajia.


title: Savannitasku

text: Avoimet kallioiset savannit ja muut lyhytkortiset kuivat avomaat.


title: Savannitasku

text: Savannitasku on hyönteissyöjä.


title: Toshiyuki Kuroiwa

text: Toshiyuki Kuroiwa () (s. 27. helmikuuta 1969, Tsumagoi, Gunma) on entinen japanilainen pikaluistelija. Hän edusti maataan kolmissa peräkkäisissä talviolympialaisissa vuosina 1992–2000. Hän voitti hopeaa vuoden 1992 talviolympialaisissa Albertvillessä.


title: Gerard Kemkers

text: Gerard Kemkers (s. 8. maaliskuuta 1967 Groningen) on entinen alankomaalainen pikaluistelija. Hän voitti olympiapronssia vuoden 1988 talviolympialaisissa Calgaryssä.


title: Gerard Kemkers

text: Kemkers lopetti uransa vuonna 1990. Tämän jälkeen hän on toiminut muun muassa Carl Verheijenin, Jochem Uytdehaagen, Ireen Wüstin ja Sven Kramerin valmentajana.


title: Émile Oustalet

text: Jean-Frédéric Émile Oustalet (24. elokuuta 1844 Montbéliard–23. lokakuuta 1905 Saint Cast) oli ranskalainen eläintieteilijä.


title: Émile Oustalet

text: Oustalet työskenteli Pariisin luonnontieteellisessä museossa Muséum National d'Histoire Naturellessa, seuraten virassa Jules Verreauxia apulaisluonnontieteilijänä vuodesta 1873 alkaen. Vuonna 1900 hän seurasi virassa Alphonse Milne-Edwardsia mammalogian (nisäkästutkimuksen) professorina.


title: Émile Oustalet

text: Hän kirjoitti yhdessä Armand Davidin kanssa teoksen "Les Oiseaux de la Chine" (1877). Hän kirjoitti kirjan Kambodžan linnuista "Les Oiseaux du Cambodge" (1899). Hän oli Pariisissa järjestetyn Kolmannen kansainvälisen lintutieteellisen kongressin puheenjohtaja 1900.


title: Émile Oustalet

text: Oustalet nimesi malesiansinisiepon 1881 ja patagoniantinamin ("Tinamotis ingoufi") 1890.


title: Alison Arngrim

text: Alison Margaret Arngrim (s. 18. tammikuuta 1962) on yhdysvaltalainen näyttelijä ja stand up -koomikko. Hänet muistetaan parhaiten Nellie Olesonin roolista televisiosarjassa "Pieni talo preerialla", jossa hän esiintyi vakituisesti vuosina 1974–1981.


title: Alison Arngrim

text: Arngrim syntyi New Yorkissa ääninäyttelijä Norma MacMillanin tyttäreksi. Myös hänen veljensä Stefan on näyttelijä.


title: Alison Arngrim

text: Arngrim meni 6. marraskuuta 1993 naimisiin Robert Paul Schoonoverin kanssa. Hän oli aiemmin ollut vuodesta 1989 naimisissa Donald Mark Spencerin kanssa.


title: M/T Stena Natalita

text: M/T Stena Natalita () on norjalaisen P/R Stena Ugland Shuttle Tanker III DA:n omistama öljytankkeri. Alus on rakennettu vuonna 2001 Tsuneishi Shipbuildingin telakalla Kagawassa, Japanissa. Kuollutta painoa "Stena Natalitalla" on 108 073 tonnia ja jääluokitus on 1A1. "Stena Natalitan" painolastikapasiteetti on 43,97 m³. Alus on rekisteröity Bahaman lipun alle, ja sen kotisatama on Nassau. Nykyisin aluksella operoi Stena Bulk.


title: M/T Stena Natalita

text:
14. syyskuuta 2000 laivan köli laskettiin. 27. joulukuuta 2000 alus laskettiin vesille.
25. toukokuuta 2001 vastavalmistunut alus luovutettiin Stena Ugland Shuttle Tank III:n omistukseen, joka rekisteröi aluksen Caymansaarten lipun alle. Huhtikuussa 2005 laiva rekisteröitiin Bahaman lipun alle. Kotisatamaksi tuli Nassau.


title: M/T Stena Natalita

text: Nykyisin "Stena Natalitaa" isännöi norjalainen Teekay Marine Services.


title: Martin Lel

text: Martin Lel (s. 29. lokakuuta 1978 Kapsabet, Nandin piirikunta, Kenia) on kenialainen kestävyysjuoksija.


title: Martin Lel

text: Lel juoksi 2002 toiseksi Venetsian maratonilla ajalla 2.10.02. Seuraavana vuonna hän oli kolmas Bostonin maratonilla ja voitti Lissabonin puolimaratonin ajalla 1.00.10, MM-kultaa Vilamouran puolimaratonin MM-kisoissa sekä New Yorkin maratonin. Vuonna 2005 hän voitti Lontoon maratonin ajalla 2.07.26. Seuraavana vuonna hän oli Lontoon maratonilla toinen ajalla 2.06.41. Lel voitti vuonna 2007 sekä Lontoon että New Yorkin maratonit. Vuonna 2008 Lel voitti Lontoon maratonin jo kolmannen kerran. Voittoaika 2.05.15 oli Lontoon maratonin uusi reittiennätys. Pekingin olympialaisissa Lel sijoittui maratonilla viidenneksi.


title: Meissen

text: Meissen (saksalainen kirjoitusasu Meißen) on kaupunki Saksin osavaltiossa, itäisessä Saksassa. Se kuuluu Dresdenin hallintopiiriin ja toimii Meissenin piirikunnan keskuskaupunkina. Vuoden 2016 lopussa kaupungin asukasluku oli 27 984. Sen pinta-ala on 30,9 neliökilometriä.


title: Meissen

text: Meissen sijaitsee Elbejoen varrella, noin 25 kilometriä luoteeseen Dresdenistä ja noin 100 kilometriä itään Leipzigista. Sen naapuruskuntia ja -kaupunkeja ovat Coswig, Diera-Zehren, Käbschütztal, Klipphausen, Niederau, Triebischtal ja Weinböhla.


title: Meissen

text: Meissenin alue alkoi kehittyä ja kasvaa kuningas Henrik I Linnustajan perustettua vuonna 929 alueelle Misnian linnan. Meissenin hiippakunta perustettiin vuonna 968 ja Meissenista tuli siten piispankaupunki. Viralliset kaupunginoikeudet sille myönnettiin vuonna 1205.


title: Meissen

text: Kaupungin tuomiokirkon rakennustyöt käynnistettiin vuonna 1250. 1400-luvulla Meisseniin rakennettiin Arnold von Westfalenin suunnittelema Albrechtsburgin linna. Vuonna 1710 kaupunkiin avattiin yksi Euroopan ensimmäisistä posliinitehtaista. Tehdas on edelleen toiminnassa, ja posliinista on muodostunut kaupungin tunnetuin symboli.


title: Matías Almeyda

text: Matías Jesús Almeyda (s. 21. joulukuuta 1973 Azul, Buenos Aires, Argentiina) on argentiinalainen jalkapalloilija.


title: Matías Almeyda

text: Almeyda lopetti jalkapallon pelaamisen vuonna 2005, mutta ilmoittikin keväällä 2007 jatkavansa uraansa ja allekirjoittaneensa sopimuksen Lynin kanssa. Aikaisemmin hän on pelannut muun muassa Italiassa ja Espanjassa.


title: Matías Almeyda

text: Maajoukkue


title: Matías Almeyda

text: Seurajoukkueet


title: Matías Almeyda

text: Henkilökohtaiset


title: Sellakka

text: Sellakka (vanh. myös šellakka < 'lakka ohuina levyinä') on orgaaninen polymeeri ja hartsi, jota saadaan Kaakkois-Aasian ja Intian itäisten osien metsissä elävästä "Kerria lacca" -hyönteisnaaraan munakoteloidensa suojaksi erittämästä hauraasta aineesta. Suomeksi lajista on käytetty ainakin nimiä "lakkakirva" ja "lakkakilpikirva". Tieteellisen nimen synonyymeja on useita. Sellakka on väriltään joko kellertävää tai punaista. Punainen sellakka sisältää hyönteisen munat tai toukat ja kellertävä sellakka on kerätty sen jälkeen kun hyönteiset ovat poistuneet. Sellakkaa voidaan myös puhdistaa valmistuksen yhteydessä. Punaista sellakkaa käytetään väriaineena.


title: Sellakka

text: Sellakka väriaineena on tunnettu Intiassa jo pitkään, ja Eurooppaan se on tullut siirtomaakaupan myötä. Sellakka on ollut Intialle taloudellisesti merkittävä tuote ennen muoveja. Sitä tuotettiin jopa 50 tuhatta tonnia vuosittain. Nykyään sellakkaa tuotetaan noin 5000 tonnia, mutta se on yhä merkittävä taloudellinen tulolähde arviolta noin 3 miljoonalle ihmiselle. Sellakkaa käytetään pääasiassa tuotantomaissa, joita ovat Intian lisäksi muun muassa Kiina ja Thaimaa.


title: Sellakka

text: Sellakkaa viljellään siirtämällä nesteeseen sekoitettuja hyönteisen munia isäntäkasveille, esimerkiksi "Ficus"-suvun puiden oksille sivelemällä oksia tällä nesteellä. Sellakan tuotannossa käytetään useita lähisukuisia hyönteislajeja ja eri isäntäkasveja, mikä vaikuttaa lopputuotteen laatuun. Kirvat peittävät eritteellään koko oksan. Kyseessä on ilmeisimmin kirvojen erite, vaikka kirjallisuudessa on hieman ristiriitaista tietoa siitä, onko kyseessä kasvisperäiseksi katsottava puun maitiaisneste tai puun puolustuskeinona erittämä aine vai eläinperäinen kirvojen läpi tullut erite. Sato korjataan katkomalla oksat, joista sellakka erotetaan lämmön avulla.


title: Sellakka

text: Sellakka on hygroskooppinen materiaali, jonka kosteus seuraa ilman kosteutta. Sulamispiste on 100–120 °C. Ominaisuuksiltaan sellakka vastaa kestomuoveja. Tämän orgaanisen muovin kemiallinen kestävyys on kuitenkin huono verrattuna synteettisiin muoveihin.


title: Sellakka

text: Sellakalla oli paljon käyttöä 1800-luvun puolivälistä synteettisten muovien kehittämisen saakka 1930-luvulle. Sellakasta tehtiin pieniä esineitä. Tunnetuin käyttökohde on ollut gramofonilevy. Tekniikassa sellakkaa käytettiin alkoholeihin liuotettuna liimana ja lakkana, esimerkiksi mica-kiillelevyjen liimaamiseen sähkökäämeihin eristemateriaaliksi. Sellakkaa käytetään yhä huonekalujen lakkaukseen, varsinkin kestävää kehitystä tukevassa toiminnassa ja antiikkihuonekalujen käsittelyssä.


title: Sellakka

text: Sellakka on syötävää ja sitä käytetään elintarvikkeiden lisäaineena (E904) antamaan pintakiiltoa makeisiin ja lääketabletteihin. Sitä käytetään myös omenoiden ja sitrushedelmien pinnalla. Kosmetiikassakin käytetään sellakkaa, mutta sen tiedetään myös aiheuttavan allergisia reaktioita iholla.


title: Box Office Mojo

text: Box Office Mojo on verkkosivusto, joka seuraa elokuvien lipputuloja. Brandon Gray aloitti sivuston pitämisen 7. elokuuta 1998. Vuonna 2008 IMDb (Amazon.comin alaisuudessa) osti Box Office Mojo -verkkosivuston.


title: William Anders

text: William Alison Anders (s. 17. lokakuuta 1933) on yhdysvaltalainen astronautti. Hän sai töitä NASA:sta vuonna 1963 ja kuului Apollo 8 -avaruuslennon miehistöön. Hänen mukaansa on nimetty Andersin kraatteri kuussa.


title: Weikko Läheniemi

text: Weikko Matti Läheniemi () oli suomalainen jääkärivänrikki. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka sai tulikasteensa Saksan itärintamalla Misse-joella vuonna 1916. Myöhemmin hän osallistui ensin suojeluskuntajoukkojen kouluttajana ja myöhemmin komppanian- ja pataljoonankomentajana.


title: Weikko Läheniemi

text: Hänen vanhempansa olivat maanviljelijä Matti Läheniemi ja Aina Maria Streng. Hänen isänsä Matti Läheniemi tunnettiin radikaalina talonpoikaispoliitikkona. Läheniemi kävi kansakoulun ja kaksi luokkaa Käkisalmen yhteiskoulua. Opintojaan hän jatkoi yksityisesti muun muassa kielikursseilla Helsingissä. Hän suoritti syyskuussa 1915 pääsytutkinnon Kansallisteatterin teatterikouluun.


title: Weikko Läheniemi

text: Läheniemi viljeli opintojensa ohella kotitilaansa ennen liittymistään vapaaehtoisena Saksassa sotilaskoulutusta antavan jääkäripataljoona 27:n 1. komppaniaan 3. lokakuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Hän osallistui vuonna 1917 Polangenissa järjestetyille erikoiskursseille (pommarikurssi).


title: Weikko Läheniemi

text: Läheniemi saapui takaisin Suomeen pioneerikomennuskunnan mukana sukellusveneellä UC 57 Hamnskäriin Loviisan edustalle 17. marraskuuta 1917 kello 7 illalla. Komennuskunnassa olivat mukana joukkueenjohtaja Läheniemen 1. konekiväärikomppaniasta lisäksi joukkueenjohtajat Woldemar Hägglund 3. komppaniasta ja Väinö Strömberg 1. konekiväärikomppaniasta, ryhmänjohtaja Sulo-Veikko Pekkola 2. konekiväärikomppaniasta, vararyhmänjohtaja Einar Wichmann 2. komppaniasta sekä jääkäri Hämäläinen (jääkäri Viljo Siimes 1. konekiväärikomppaniasta näin väittää Erik Jernström kirjassaan jääkärit maailman sodassa), sähköttäjät vararyhmänjohtaja Leo Ekberg tiedonantojoukkueesta ja jääkäri Taavetti Tenhunen tiedonantojoukkueesta.


title: Weikko Läheniemi

text: Sukellusveneeltä hänet komennettiin niin sanottuun kotkalaiseen venekuntaan, jonka hänen epäonnekseen punaiset ottivat miehistöineen ja lasteineen vangiksi Längön saarella. Punaiset vapauttivat kuitenkin Läheniemen muutaman päivän jälkeen.


title: Weikko Läheniemi

text: Vapautumisensa jälkeen hän sai tehtäväkseen valmistella ennalta suunnitellut rautatiesiltojen räjäyttämiset Kaakkois-Suomessa. Tarkempia ohjeita saamaan hän matkusti kotiinsa Räisälään, mihin hän jäi odottamaan lopullista toimintakäskyä. Räisälässä oloaikanaan hän koulutti Räisälän ja Käkisalmen suojeluskuntajoukkoja.


title: Weikko Läheniemi

text: Varsinaisten sotatoimien alettua hän otti komentoonsa Kiviniemeen kokoontuneet suojeluskuntajoukot. Tällä muutama kymmenen miehen joukolla hän torjui punaisten ja venäläisten 21. helmikuuta 1918 aloittamat hyökkäykset Raudun seudulle.


title: Weikko Läheniemi

text: Käsityksen hänen huolestaan joukkojen ja materiaalin riittämättömyydestä saa hänen kirjoittamastaan kirjeestä Karjalan joukkojen ylipäällikkö Aarne Sihvolle Antreaan. Kirje on kirjattu 21. helmikuuta 1918 kello 11.20.


title: Weikko Läheniemi

text: Tämän kirjeen seurauksena Läheniemi saikin lopulta täydennystä lohkolleen ja näillä joukoilla Läheniemi toimintakäskyn mukaisesti tuhosi 26. tammikuuta 1918 vastaisena yönä Kiviniemen rautatiesillan.


title: Weikko Läheniemi

text: Sodan edistyttyä ja joukkojen uudelleen järjestelyjen jälkeen Läheniemi määrättiin komppanianpäälliköksi Raudun rintamalohkolle järjestetyn Karjalan ryhmän IV pataljoonan Mäkriällä olevaan 2. komppaniaan, joka oli koottu Räisälän ja Sakkolan miehistä ja oli vahvuudeltaan n. 150 miestä. Läheniemi haavoittui lievästi 27. helmikuuta 1918 ja pahemmin 15. maaliskuuta 1918, jonka jälkeen hän joutui sairaalahoitoon. Mutta kauan ei Läheniemi sairaalassa viihtynyt vaan palasi takaisin rintamalle kainalosauvoihin tukeutuen 26. maaliskuuta 1918 ja nyt hänet määrättiin 27. maaliskuuta 1918 alkaen Karjalan 1. rykmentin 3. pataljoonan komentajaksi. Pitkäksi ei muodostunut tämän urhoollisen soturin sotilasura, sillä hän kaatui 15. huhtikuuta 1918 Kivennavalla Miettilän ja Kauksamon kylien välillä ollessaan tarkistamassa etuvartiota, kun tarkka-ampujan luoti osui häneen. Kuollessaan hän oli naimaton ja kirjoilla Räisälässä. Hänet haudattiin kotitalonsa lähellä olevaan puistikkoon pienen lammen rannalle.


title: Samuel Matete

text: Samuel Matete (s. 27. heinäkuuta 1968 Chingola, Sambia) on sambialainen entinen pikajuoksija, 400 metrin aitajuoksun maailmanmestari ja olympiahopeamitalisti.


title: Samuel Matete

text: Hänestä tuli ensimmäinen sambialainen yleisurheilun maailmanmestari ja MM-mitalisti, kun hän voitti 400 metrin aitajuoksun maailmanmestaruuden Tokion MM-kisoissa 1991 ennen Jamaikan Winthrop Grahamia ja Britannian Kriss Akabusia. Matete oli juossut jo aikaisemmin samana vuonna Zürichissä ennätyksensä 47,10, joka oli myös Afrikan ennätys. Kaksi vuotta myöhemmin Stuttgartin maailmanmestaruuskilpailuissa Matete sijoittui hopealle heti hallitsevan olympiavoittajan ja ME-miehen Kevin Youngin jälkeen. Hopealle Matete sijoittui vielä Göteborgin MM-kisoissa vuonna 1995.


title: Samuel Matete

text: Atlantan olympialaisissa 1996 Matete juoksi hopealle häviten voittajalle Yhdysvaltain Derrick Adkinsille 0,24 sekuntia. Matete voitti yleisurheilun maailmancupissa 400 metrin aidat yhteensä kolme kertaa vuosina 1992, 1994 ja 1998. Vuonna 1998 hän voitti myös Afrikan mestaruuden.


title: Inland Empire

text: Inland Empire on David Lynchin ohjaama elokuva, jonka pääosissa nähdään Laura Dern, Justin Theroux ja Jeremy Irons. Elokuva on kuvattu edullisesti, keskitasoisella digivideokameralla ilman valmista käsikirjoitusta. Elokuva sai ensi-iltansa Venetsian elokuvajuhlilla 6. syyskuuta 2006.


title: Hot Shots 2 – kaikkien jatko-osien äiti

text: Hot Shots 2 – kaikkien jatko-osien äiti ("Hot Shots! Part Deux") on jatko-osa vuonna 1991 ilmestyneelle komediaelokuvalle "Hot Shots! – kaikkien elokuvien äiti". Elokuvan ohjasi Jim Abrahams ja sen pääosissa olivat Charlie Sheen, Lloyd Bridges ja Valeria Golino. Cameorooleissa nähdään muun muassa Bob Vila, Gregory Sierra ja Martin Sheen.Mukaan lukien myös mainokset ja piirretyt, joiden kohtaukset ovat pilailun kohteena, sekä erilaiset kulttuurien ja uskontojen tavat, kuten munkkien selibaatti.


title: Hot Shots 2 – kaikkien jatko-osien äiti

text: Elokuva parodioi myös Yhdysvaltain historiaa, kun kansainväliseen tapaamiseen liittyvällä illallisella entinen presidentti George H. W. Bush oksentaa Japanin pääministerin päälle. Pilailun kohteeksi joutui myös presidentti Jimmy Carterin määräämä Iranin panttivankikriisin pelastusoperaatio, jossa vankeja pelastamaan lähetetyt sotilaat joutuivat itse panttivangeiksi ja heidän pelastamisekseen oli suunniteltava uusi pelastusoperaatio.


title: Hot Shots 2 – kaikkien jatko-osien äiti

text: "Video-oppaassa" vuodelta 1994 Bello Romano ihastelee, miten kymmeniä elokuvia, etenkin "Ramboa" parodioiva elokuva ”rätisee lähes trailerivauhdilla”, mutta sanoo vauhdin uupuvan ennen maaliviivaa. Hän antaa elokuvalle kaksi tähteä viidestä, mikä teoksen mukaan vastaa sanallista arviota ”keskinkertainen”.


title: Kay Pollak

text: Kay Pollak (s. 21. toukokuuta 1938) on ruotsalainen elokuvaohjaaja. Hänen varhaiseen tuotantoonsa lukeutuu "Elvis! Elvis!" (1976) ja monia palkintoja saanut "Lasten saari" (1980). Pollak piti lähes 20 vuoden tauon elokuvien teosta ja toimi kirjailijana ja elämäntapavalmentajana, kunnes teki paluun ohjaajana vuoden 2004 elokuvalla "Niin kuin taivaassa". Se oli kansainvälinen menestys ja sai Oscar-ehdokkuuden. Syksyllä 2015 sai ensi-iltansa sen itsenäinen jatko-osa "Myös maan päällä".


title: Kansainvälinen yksikkö

text: Kansainvälinen yksikkö, ky, IU tai UI ( ja ), on biologisten ja farmakologisten aineiden tehon määrityksessä käytettävä mittayksikkö.


title: Kansainvälinen yksikkö

text: 1 IU:ta vastaavat grammamäärät muutamalle aineelle:IU-lyhennettä ei tule sotkea entsyymiyksikköön, joka myös tunnetaan ”Kansainvälisenä entsyymiaktiviisuusyksikkönä” (englanniksi ”International unit of enzyme activity”) ja jonka lyhenne on U.


title: Justin Theroux

text: Justin Paul Theroux (s. 10. elokuuta 1971 Washington, DC) on yhdysvaltalainen näyttelijä, käsikirjoittaja ja ohjaaja. Theroux on tunnettu erityisesti rooleistaan David Lynchin elokuvissa "Mulholland Drive" (2001) ja "Inland Empire" (2006). Theroux on myös vieraillut televisiosarjoissa "Alias", "Ally McBeal", "Sinkkuelämää" ja "Mullan alla". Lisäksi Theroux on esiintynyt Musen kappaleen ”Hysteria” musiikkivideolla.


title: Justin Theroux

text: Vuonna 2006 Theroux ohjasi ensimmäisen elokuvansa "Dedication", jonka ensi-ilta oli vuoden 2007 Sundancen elokuvajuhlilla. Vuodesta 2014 hän on näytellyt pääosaa televisiosarjassa "The Leftovers".


title: Justin Theroux

text: Theroux meni naimisiin näyttelijä Jennifer Anistonin kanssa vuonna 2015. Helmikuussa 2018 he ilmoittivat eronneensa.


title: Falconer

text: Falconer on ruotsalainen power metal -yhtye, joka perustettiin vuonna 1999 Mjölbyssä. He yhdistävät musiikkiinsa vahvoja folkmusiikkivaikutteita ja ammentavat laulujen aiheita Ruotsin keskiajan historiasta. Koko yhtyeen uran ajan heidän levyjään on julkaissut Metal Blade Records.


title: Falconer

text: Black metal -yhtye Mithotynin hajottua vuonna 1999 sen kitaristi Stefan Weinerhall alkoi suunnitella uutta yhtyettä, jonka sisältäisi samoja folkmusiikista muistuttavia melodioita kuin Mithotyn, mutta olisi tyyliltään power metallia. Weinerhall nauhoitti yksin rumpukoneen avustuksella demon, jonka neljä kappaletta päätyisivät ensimmäiselle Falconer-albumille. Demolle tarvittiin vielä laulaja, ja Weinerhall löysi Mathias Bladin, joka ei aikaisemmin ollut laulanut rockyhtyeessä, vaan jonka kokemus tuli musiikkiteatterista.


title: Falconer

text: Demoa lähetettiin useisiin levy-yhtiöihin, ja Falconer päätyi allekirjoittamaan amerikkalaisen Metal Blade Recordsin levytyssopimuksen. Samalla yhtye täydentyi, kun rumpaliksi liittyi mukaan Karsten Larsson, joka oli myös soittanut Mithotynissä. Koska yhtye ei löytänyt sopivaa basistia, ja koska Weinerhallilla ja Larssonilla oli negatiivisia kokemuksia kiertämisestä ja live-esityksistä Mithotynin kanssa, Falconerista päätettiin tehdä vain studioyhtye, ja Weinerhall soitti bassot itse.


title: Falconer

text: Yhtye alkoi nauhoittamaan esikoisalbumiaan Varbergissa sijaitsevassa Los Angered -studiossa tuottajanaan King Diamondin kitaristina tunnettu Andy LaRocque. Heidän yhteistyönsä oli hedelmällistä, ja LaRocque tuotti jatkossa kaikki seuraavatkin Falconerin albumit. Albumi, joka nimettiin yhtyeen mukaan "Falconeriksi", ilmestyi vuonna 2001, ja samana vuonna yhtye alkoi saman tien säveltää sille seuraajaa.


title: Falconer

text: Saatuaan lupaavia tarjouksia eri festivaaleilta Falconer päätettiin täydentää livekokoonpanoksi. Rytmikitaraan valittiin Anders Johansson ja bassoon Peder Johansson. Yhtyeen valmistautuessa festivaalikeikoille heidän toinen albuminsa "Chapters From a Vale Forlorn" ilmestyi. Kesällä 2002 Falconer esiintyi Saksassa ja Espanjassa, ja erityisesti Wacken Open Air -festivaaliesiintyminen oli yhtyeelle mieleenpainuva kokemus, ja he päättivät jatkaa live-esiintymisten tekemistä. Valitettavasti Mathias Bladin, joka työskenteli vakituisesti näyttelijänä, aikataulut eivät sopineet yhtyeen liveaktivoitumiseen, joten hänelle päätettiin etsiä korvaaja.


title: Falconer

text: Bladin tilalle Falconeriin liittyi Destiny-yhtyeen laulaja Kristoffer Göbel, joka oli perehtyneempi power metal -tyyliin. Samalla Johanssonit otettiin mukaan yhtyeen viralliseen kokoonpanoon, ja tällä työryhmällä levytettiin "The Sceptre of Deception" -konseptialbumi. Vuonna 2004 Falconer lähti ensimmäiselle Euroopan kiertueelleen, lämmittelijänään Axenstar ja Doomsword. Kiertueen jälkeen Anders ja Peder Johansson erosivat yhtyeestä musiikillisten erimielisyyksien takia, ja koska heiltä kului liikaa aikaa matkustaa toisilta paikkakunnilta Mjölbyhyn soittoharjoituksiin. Heidän tilalleen löytyivät nopeasti Magnus Linhardt ja Jimmy Hedlund.


title: Falconer

text: Uudella kokoonpanolla äänitettiin "Grime vs. Grandeur" -albumi, joka julkaistiin vuonna 2005. Sillä yhtye jätti folkmusiikkielementit pois ja esitti perinteisempää power metallia. Sivuaskel ei jäänyt pitkäkestoiseksi, sillä seuraavalle albumille sävelletty materiaali muistutti vahvasti Falconerin Bladin aikaisia levytyksiä. Yhtye päätti palata juurilleen ja he pyysivät Bladia takaisin erottaen samalla Göbelin. Blad jatkoi uraansa näyttelijänä, mutta Falconer päätti lopettaa aktiivisen kiertämisen ja esiintyä vain silloin, kun se sopi kaikkien jäsenten aikatauluihin.


title: Falconer

text:
Bladin comeback-albumi nimettiin "Northwindiksi", ja se julkaistiin vuonna 2006. Albumilla oli mukana yhtyeen ensimmäinen ruotsinkielinen kappale, "Himmel så trind". Ruotsin kieltä käytettiin lisää seuraavalla "Among Beggars and Thieves" -albumilla, joka julkaistiin vuonna 2008. Falconer on parhaillaan säveltämässä seitsemättä albumiaan, jonka julkaisupäivä on vielä epävarma.
Falconerin musiikki on power metallia, jossa käytetään paljon eurooppalaisesta folkmusiikista muistuttavia melodioita. Varsinaiset folkmusiikkivaikutteet jäävät siihen, joten Falconeria ei voi luokitella varsinaiseksi folk metal -yhtyeeksi. Melodiat soitetaan täysin soolokitaralla, ja kosketinsoittimia käytetään vain paikoin. Yhtyeen kitarasoundi on raskas ja säröinen, vaikka musiikki soitetaan pääosin duurissa, ja tästä syntyvä vastakohtaisuus on yhtyeen musiikin ominainen piirre. Falconerin laulajista Mathias Bladin lauluääni on sangen matala, kun taas Kristoffer Göbel lauloi power metallille tyypillisemmällä korkealla lauluäänellä.


title: Falconer

text: Yhtyeen sanoitusten aiheet vaihtelevat. Monet sanoitukset ovat folkmusiikista muistuttavia kantaa ottavia "protestilauluja", kun taas monet perustuvat Ruotsin historiaan. Jotkin historiallisista sanoituksista ovat vain entisaikojen inspiroimia, mutta jotkin kertoivat historiallisista tositapahtumista.


title: Pluckley

text: Pluckley on noin 1 050 asukkaan (2001) kylä Kentissä, Englannissa.


title: Pluckley

text: Pluckley on tullut tunnetuksi siihen liittyvistä kummitustarinoista. Kylässä ja sen lähiseudulla kerrotaan 12–16 eri kummituksesta. Guinness World Records nimesi sen vuonna 1989 ”Englannin kummitelluimmaksi kyläksi”.


title: Pluckley

text: 1990-luvun alussa Pluckleyssa kuvattiin televisiosarja "Oi ihana toukokuu".


title: Rait Karm

text: Rait Karm (s. 1972 Tallinna, Viron SNT) on virolainen pianisti.


title: Rait Karm

text: Karm aloitti pianonsoiton opinnot Tallinnan keskusmusiikkikoulussa Ell Saviaukin ja professori Ivari Iljan johdolla. Vuodesta 1991 hän opiskeli pianonsoittoa Sibelius-Akatemiassa professori Liisa Pohjolan, Vitali Berzonin ja S. Novikovin ohjauksessa. Hän on ollut stipendiaattina Islannissa ja osallistunut muun muassa L. Simonin, D. Krausin, K.-H. Kemmerlingin, H. Leygrafin, H. Höllin, D. Roberdssonin sekä D. Baskirovin mestarikursseille. Hän valmistui musiikin maisteriksi vuonna 2000. Vuosina 2001–2003 Karm opiskeli liediä ja kamarimusiikkia professori Irwin Gagen luokalla Zürichin musiikkikorkeakoulussa Sveitsissä.


title: Rait Karm

text: Rait Karm on voittanut palkintoja nuorten pianistien kilpailussa Tšekkoslovakiassa ja Virossa. Pianistin työnsä ohessa hän on työskennellyt pianonsoiton opettajana, tuottajana ja sovittajana. Karm on konsertoinut Suomen lisäksi Virossa, Saksassa, Sveitsissä, Itävallassa, Italiassa, Unkarissa sekä Tšekissä.


title: Rait Karm

text: Rait Karm kuuluu ohjelmatoimisto Music Novan perustajajäseniin ja toimii nykyään sen taiteellisena johtajana. Vuonna 2006 ilmestyi hänen ensimmäinen CD-levynsä "Masterpieces for Cello", jolla hän soittaa yhdessä sellisti Jussi Makkosen kanssa.


title: Narcissu

text: Narcissu () on ilmainen, vuonna 2005 ilmestynyt visual novel stage-nana-nimiseltä doujin-ryhmältä. Teos kertoo kuolemansairaiksi todetun nuoren miehen ja naisen tarinan.


title: Narcissu

text: Alkuperäisen version pelistä kirjoitti Tomo Kataoka, ja myöhemmin fanit ovat kääntäneet sen englanniksi, kiinaksi ja koreaksi. Narcissun käännökset eroavat useista muista vastaavien pelien fanikäännöksistä siten, että tämän kääntäjät olivat saaneet tekijänoikeuksien haltijalta luvan teoksen kääntämiseen. Sekä alkuperäinen versio että myös sen englanninkielinen käännös on julkaistu internetissä, ja molemmat ovat ladattavissa ilmaiseksi.


title: Narcissu

text: Pelin jatko-osa "Narcissu -side 2nd-" julkaistiin 15. toukokuuta 2007, ja sen englanninkielinen käännös valmistui vuonna 2010. Sarjan kolmas osa, "Narcissu 3rd - Die Dritte Welt", julkaistiin 27. huhtikuuta 2009. Viimeinen osa Narcissu-sarjaan, "Narcissu - if there was a tomorrow -" julkaistiin 24. kesäkuuta PlayStation Portable:lle Kadokawa Shotenin kehittämänä. Se on kolmesta aiemmasta Narcissu-pelistä luotu kokoelma.


title: Armas Kohonen

text: Armas Kalervo Kohonen () oli suomalainen jääkäriluutnantti. Hänen vanhempansa olivat johtaja, kouluneuvos Aapo Kohonen ja Selma Johanna Faasch.


title: Armas Kohonen

text: Kohonen kirjoitti ylioppilaaksi Helsingin suomalaisesta normaalilyseosta vuonna 1911 ja liittyi Eteläsuomalaiseen osakuntaan. Opintojaan hän jatkoi Helsingin yliopiston filosofisen tiedekunnan fyysis-matemaattisella osastolla ja lääketieteellisessä tiedekunnassa vuosina 1911–1915 sekä suoritti lääketieteen alkututkinnon vuonna 1914.


title: Armas Kohonen

text: Kohonen liittyi vapaaehtoisena Saksassa sotilaskoulutusta antavan jääkäripataljoona 27:n 2. komppaniaan 20. lokakuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Rintamalta paluunsa jälkeen hän sai opiskelulomaa, jonka hän käytti opiskelemalla Berliinin yliopistossa lääketiedettä 22. toukokuuta – 16. elokuuta 1917 välisen ajan.


title: Armas Kohonen

text: Takaisin Suomeen Kohonen lähti 28. joulukuuta 1917 gruppenführer Oiva Willamon komennuskunnan mukana. Suomessa häntä odottivat erikoistehtävät Pohjois-Suomessa. Suomeen he saapuivat helmikuun alussa vuonna 1918 Merenkurkun yli hiihtämällä ja Vaasaan päästyään hänet komennettiin opettajaksi Vöyrin sotakouluun. Itse sisällissodan tapahtumiin hän osallistui Vöyrin koulun 6. komppanian päällikkönä ja johdatti komppaniansa taisteluihin Kurussa, Muroleessa, Sorilassa ja Takahuhdin-Messukylän akselilla. Hänen kohtalokseen tuli kaatua Messukylän taistelussa 23. maaliskuuta 1918. Kuollessaan hän oli naimaton ja kirjoilla Helsingin pohjoisessa seurakunnassa. Hänet haudattiin Seinäjoen sankarihautaan.


title: Visual novel

text: Visual novel () on Japanista lähtöisin oleva videopelien tyylilaji. Se voidaan luokitella interaktiivisen fiktion ("interactive fiction, IF") ja tulkinnasta riippuen myös seikkailupelien alatyylilajiksi. Visual novel -pelit koostuvat yleensä ympäristöä mallintavista taustakuvista, piirretyistä kaksiulotteisista pelihahmoista, taustamusiikista, tekstikerronnasta ja mahdollisesti ääninäyttelystä. Toisinaan peleissä käytetään näyttäviä alku- ja loppuanimaatiota animesarjojen tyyliin. Visual novel -pelit muistuttavatkin usein graafiselta ilmeeltään anime- tai mangateoksia.


title: Visual novel

text: Pelaaja voi tyypillisesti tehdä pelin kulkuun vaikuttavia valintoja esimerkiksi monivalintakysymyksiin vastaamalla, tai valitsemalla päämääränsä annetuista vaihtoehdoista. Useimmiten vuorovaikutus on kuitenkin rajoitettua verrattuna perinteisempiin videopeleihin, ja peli keskittyy enemmänkin tarinaan, henkilöhahmoihin ja yleiseen tunnelmaan vapaasti tutkittavan maailman sijaan. Kinetic visual novel -peleissä pelaaja ei vuorovaikuta pelimaailman kanssa lainkaan.


title: Visual novel

text: Jotkut visual novelit lisäävät mukaan piirteitä graafisista seikkailupeleistä. Pelaaja voi joutua esimerkiksi tutkimaan peliympäristöä klikkaamalla kohteita hiirellä tai kosketusnäytöltä tai ratkaisemaan erilaisia pulmia.


title: Visual novel

text: Visual novel -pelit ovat erittäin suosittuja synnyinmaassaan Japanissa. Länsimaissa markkinat ovat kuitenkin huomattavasti pienemmät, ja vain harvoja pelejä lisensoidaan Japanin ulkopuolelle. Muutamien kaupallisten pelikäännösten lisäksi pelien fanit ovatkin epävirallisesti kääntäneet useita tunnettuja visual novel -pelejä.


title: Visual novel

text: Lajityypin pelit voivat jakaantua vielä useaan muuhun lajityyppiin kuten Otome-peli, Bishōjo-peli, roolipeli tai treffisimulaattori.


title: Pirates of the Caribbean (elokuvasarja)

text: Pirates of the Caribbean on yhdysvaltalainen seikkailuelokuvasarja, jonka ensimmäinen osa julkaistiin vuonna 2003. Sarjan kolme ensimmäistä elokuvaa on ohjannut Gore Verbinski, käsikirjoittanut Ted Elliott ja Terry Rossio sekä tuottanut Jerry Bruckheimer.


title: Pirates of the Caribbean (elokuvasarja)

text: Sarjan kolmessa ensimmäisessä osassa pääosissa nähdään Johnny Depp (Jack Sparrow), Orlando Bloom (Will Turner) ja Keira Knightley (Elizabeth Swann). Muita sarjan tärkeitä näyttelijöitä ovat Geoffrey Rush, Jack Davenport, Bill Nighy, Jonathan Pryce, Tom Hollander, Naomie Harris, Lee Arenberg, Mackenzie Crook ja Kevin McNally.


title: Pirates of the Caribbean (elokuvasarja)

text: Pirates of the Caribbean -sarjan ensimmäinen elokuva, "", tehtiin Walt Disney -teemapuiston laitteen pohjalta ja se julkaistiin 9. heinäkuuta 2003 ja on sarjan kolmanneksi eniten tuottanut elokuva.


title: Pirates of the Caribbean (elokuvasarja)

text: Ensimmäisen elokuvan yllättävän menestyksen johdosta Walt Disney Pictures teki elokuvalle jatko-osan, "", joka ilmestyi 7. heinäkuuta 2006. Elokuva rikkoi ensi-iltanaan katsojaennätyksen, tuotti lopulta yhteensä 1 066 miljoonaa dollaria ja on sarjan eniten tuottanut elokuva.


title: Pirates of the Caribbean (elokuvasarja)

text: Sarjan kolmas osa, "", sai ensi-iltansa maailmanlaajuisesti 25. toukokuuta 2007. Tässä elokuvassa nähtiin paljon kahden ensimmäisen elokuvan hahmoja ja lisäksi uusia hahmoja ja näyttelijöitä.


title: Pirates of the Caribbean (elokuvasarja)

text: Kolme ensimmäistä elokuvaa ovat yhteensä tuottaneet jo 2,79 miljardia dollaria ja ovat viidenneksi eniten tuottanut elokuvasarja.


title: Pirates of the Caribbean (elokuvasarja)

text: Elokuvasarjan neljäs osa, "", sai ensi-iltansa kesällä 2011 ja on sarjan toiseksi eniten tuottanut elokuva. Johnny Depp ja Geoffrey Rush ovat mukana elokuvassa, mutta päänäyttelijöistä Keira Knightley ja Orlando Bloom eivät uusi roolejaan. Penélope Cruz esittää elokuvassa Mustaparran tytärtä ja Jack Sparrow’n entistä rakastettua Angelica Teachia. Neljännen osan ohjasi Rob Marshall, joka korvasi näin Gore Verbinskin.


title: Pirates of the Caribbean (elokuvasarja)

text: Elokuvasarjan viides osa, "", sai ensi-iltansa toukokuussa 2017. Uusia näyttelijöitä elokuvassa ovat Javier Bardem, Brenton Thwaites ja Kaya Scodelario.


title: Chris Pine

text: Christopher Whitelaw ”Chris” Pine (s. 26. elokuuta 1980 Los Angeles, Kalifornia, Yhdysvallat) on yhdysvaltalainen näyttelijä. Hän on esiintynyt romanttisissa komedioissa, kuten "Prinsessapäiväkirjat 2" (2004) ja "Just My Luck" (2006). Hän on myös esittänyt James T. Kirkiä elokuvissa "Star Trek", "Star Trek Into Darkness" ja "Star Trek Beyond". Vuonna 2014 Pine näytteli Tuhkimon prinssiä Disneyn musikaalielokuvassa "Into the Woods".


title: Metyylipropyyliketoni

text: Metyylipropyyliketoni on orgaaninen yhdiste (ketoni) ja se on huoneenlämmössä (20 °C) olomuodoltaan väritöntä nestettä, jolla on tunnusomainen haju. Sen kemiallinen kaava on CHO ja rakennekaava CH(CH)COCH. Metyylipropyyliketonista käytetään myös nimityksiä "2-pentanoni", "etyyliasetoni" ja "MPK".


title: Metyylipropyyliketoni

text: Metyylipropyyliketonin moolimassa on 86,13 g/mol, sulamispiste −78 °C, kiehumispiste 102 °C, suhteellinen tiheys 0,8 g/cm, leimahduspiste 7 °C (c.c.), itsesyttymislämpötila 505 °C ja CAS-numero 107-87-9. Metyylipropyyliketoni liukenee kohtalaisesti veteen eli 20 °C:een lämpötilassa 4 g/100 ml.


title: Metyylipropyyliketoni

text: Metyylipropyyliketoni on helposti syttyvää ja sen höyry on ilmaa raskaampaa. Aineen suhteellinen höyry-ilma -seoksen tiheys 20 °C:ssa (ilma = 1) on 1,03. Aine reagoi kiivaasti voimakkaiden hapettimien sekä vahvojen emästen, amiinien ja isosyanaattien kanssa.


title: Metyylipropyyliketoni

text: Lyhytaikainen altistuminen aineelle ärsyttää silmiä, ihoa ja hengitysteitä. Aineen suurille pitoisuuksille altistuminen voi aiheuttaa tajunnantason laskua. Pidempiaikainen tai toistuva altistuminen ihokosketukselle voi aiheuttaa ihotulehduksen.


title: Johannes Pärmi

text: Johannes Pärmi () oli suomalainen jääkärivaravääpeli. Hän oli Saksassa ensimmäisen maailmansodan aikana sotilaskoulutuksensa saanut jääkäri. Hän sai tulikasteensa Saksan itärintamalla Misse-joella. Myöhemmin hän osallistui Suomen sisällissotaan ryhmänjohtajana Valkoisessa armeijassa.


title: Johannes Pärmi

text: Hänen vanhempansa olivat maanviljelijä Jaakko Pärmi ja Kaisa Lahti. Hänen vanhempi veljensä oli jääkärieverstiluutnantti Nikke Pärmi.


title: Johannes Pärmi

text: Pärmi markusti Saksaa yhdessä vanhemman veljensä Nikke Pärmin kanssa ja liittyivät vapaaehtoisina sotilaskoulutusta antavaan jääkäripataljoona 27:ään. Johannes sijoitettiin pataljoonan 4. komppaniaan 11. helmikuuta 1916, kun taasen hänen veljensä sijoitettiin 3. komppaniaan. Pärmi osallistui taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Johannes siirrettiin pataljoonan rintamakomennuksen jälkeen samaan komppaniaan veljensä kanssa 1. kesäkuuta 1917 alkaen.


title: Johannes Pärmi

text: Pärmi astui Suomen armeijan palvelukseen aliupseeriksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan ryhmänjohtajaksi 1. Jääkärirykmentin 3. jääkäripataljoonan 2. komppaniaan. Hän osallistui sisällissodan taisteluihin Tampereella, jossa hän kaatui 5. huhtikuuta 1918 Tammelan kaupunginosassa käydyssä taistelussa vatsaansa saamastaan vihollisen luodista. Hän oli kuollessaan naimaton ja kirjoilla Alahärmässä. Hänet haudattiin Alahärmän sankanhautaan.


title: Villiam Roos

text: Villiam Johannes Roos () oli suomalainen jääkäriluutnantti. Hän sai sotilaskoulutuksensa ensimmäisen maailmansodan aikana Saksassa. Hän sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan joukkueenjohtajana Valkoisessa armeijassa.


title: Villiam Roos

text: Roosin vanhempansa olivat asiamies Juhan Ludvig Roos ja Olga Vilhelmina Lindström. Hän kävi viisi luokkaa Vaasan suomalaista reaalilyseota. Villiam Roos oli nuoruudessaan aktiivi yleisurheilija ja urheilun järjestömies. Hän toimi SVUL:n Vaasan piirin sihteerinä 1913 ja puheenjohtajana 1915. Hän oli aikansa parhaita suomalaisia seiväshyppääjiä ja Vaasan Vasaman voimistelunjohtaja. Seivästä hän hyppäsi 320 elokuun lopussa 1915. Saman vuoden SM-kisoissa tuloksella olisi taisteltu pronssimitalista.


title: Villiam Roos

text: Roos työskenteli konttoristina Vaasassa ennen liittymistään vapaaehtoisena Saksassa sotilaskoulutusta antavan Jääkäripataljoona 27:n 1. komppaniaan 8. joulukuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Hän osallistui pataljoonan rintamakomennuksen jälkeen vuonna 1917 Polangenissa järjestetyille erikoiskursseille (pommarikurssi).


title: Villiam Roos

text: Roos astui Suomen armeijan palvelukseen luutnantiksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 2. Jääkärirykmentin 4. jääkäripataljoonan 1. komppaniaan. Hän osallistui sisällissodan taisteluihin Kalevankankaalla, jossa hän kaatui 28. maaliskuuta 1918 niskaan kohdistuneeseen vihollisen laukaukseen. Roos oli kuollessaan naimaton ja kirjoilla Vaasassa. Hänet on haudattu Turun valkoisten sankarihautaan.


title: M/T Stena Contest

text: M/T Stena Contest () on bermudalaisen Contest Ltd:n omistama öljytankkeri. Alus on rakennettu vuonna 2005 Uljanik Shipyardin telakalla Pulassa, Kroatiassa. Kuollutta painoa "Stena Contestilla" on 47 171 tonnia. Alus on rekisteröity Bermudan lipun alle, ja sen kotisatama on Hamilton. "Stena Contestin" painolastikapasiteetti on 21,288 m³. Nykyisin aluksella operoi Stena Bulk.


title: M/T Stena Contest

text: "Stena Contestin" sisaralus on M/T "Stena Concept".


title: M/T Stena Contest

text: 28. elokuuta 2004 laivan köli laskettiin. 1. joulukuuta 2004 alus laskettiin vesille. 23. maaliskuuta 2005 vastavalmistunut alus luovutettiin Contest Ltd:n omistukseen, joka rekisteröi aluksen Bermudan lipun alle. Kotisatamaksi tuli Hamilton. Aluksen isännöinti luovutettiin yhdysvaltalaiselle Northern Marine Management USA LCC:lle, jonka jälkeen Stena Bulk aloitti liikennöinnin "Stena Contestilla".


title: Platinum

text: Platinum on yhdysvaltalaisen rockyhtyeen Creedence Clearwater Revivalin vuonna 2001 julkaistu kahden CD:n kokoelma-albumi.


title: Evert Loo

text: Evert Arvid Evertsson Loo () oli suomalainen jääkärivaravääpeli. Hänen vanhempansa olivat maanviljelijä Erik Evert Loo ja Ulrika Sofia Klo. Hän kävi kansakoulun ja Närpiön kansanopiston vuosina 1913 – 1914.


title: Evert Loo

text: Loo työskenteli maanviljelijänä kotitilallaan ennen liittymistään vapaaehtoisena Saksassa sotilaskoulutusta antavan jääkäripataljoona 27:n täydennysjoukkoon 1. toukokuuta 1916, josta hänet siirrettiin 13. joulukuuta 1916 pataljoonan haupitsipatteriin. Hän otti osaa taisteluihin ensimmäisessä maailmansodassa Saksan itärintamalla Riianlahdella ja Aa-joella.


title: Evert Loo

text: Loo astui Suomen armeijan palvelukseen aliupseeriksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen Valkoiseen armeijaan Jääkäritykistön 2. patteriin ja otti osaa taisteluihin Länkipohjassa, Pitkäjärvellä, Orivedellä, Kangasalla ja Lempäälässä sekä Tampereella, missä hän kaatui Hatanpään taistelussa 27. maaliskuuta 1918. Kuollessaan hän oli naimaton ja kirjoilla Mustasaaressa, minne hänet haudattiin Mustasaaren sankarihautaan.


title: Usenix

text: Usenix () on arvostettu yhdysvaltalainen tietotekniikkayhdistys, jonka tavoitteena on edistää tietokonejärjestelmien kehitystä. Se perustettiin vuonna 1975, alun perin lähinnä Unix-käyttäjäryhmäksi.


title: Usenix

text: Yhdistyksen verkkosivujen mukaan Usenix tukee alan tutkimusta ja erilaisia innovaatioita sekä tarjoaa hyvän, neutraalin keskustelufoorumin teknisten asioiden käsittelyyn. Yhdistyksen toimintaan kuuluvat erilaiset työpajat ja konferenssit, joista tärkeimpinä vuotuinen tekninen konferenssi (Usenix Annual Technical Conference), tietoturvakonferenssi (Usenix Security Symposium), käyttöjärjestelmien suunnitteluun ja toteutukseen keskittyvä konferenssi (Usenix Symposium on Operating Systems Design and Implementation, OSDI) sekä tiedosto- ja tallennusvälineteknologian konferenssi (Usenix Conference on File and Storage Technologies, FAST). Yhdistys myös jakaa vuotuisia palkintoja, esimerkiksi merkittävästä elämäntyöstä tietotekniikka-alalla (Usenix Lifetime Achievement Award, myös nimellä "Flame Award" eli "Liekkipalkinto"). Lisäksi yhdistyksellä on muun muassa tietokonejärjestelmien ylläpitäjille tarkoitettu oma eturyhmä Sage.


title: Bendlerblock

text: Bendlerblock on rakennuskompleksi Berliinissä. Se sijaitsee Stauffenbergstraßen varrella, Tiergartenin puistosta etelään. Bendlerblock pystytettiin 1911–1914 Saksan valtakunnan laivaston toimistoa varten. Weimarin tasavallan aikana se toimi Reichswehrin päämajana. Nykyisin rakennus on Saksan puolustusministeriön käytössä.


title: Bendlerblock

text: Bendlerblockin ohi kulkeva katu oli nimetty Bendlerstraßeksi vuodesta 1837 alkaen. Se kantoi nimeään Berliinin päämuurarin ja kaupunginvaltuuston jäsenen Johann Christoph Bendlerin (1789–1873) muistoksi. Se muutettiin Stauffenbergstraßeksi 20. heinäkuuta 1955, päivänä jolloin Bundeswehr perustettiin.


title: Bendlerblock

text: Samana päivänä 11 vuotta aiemmin heinäkuun 20. päivän salaliiton jäsen Claus von Stauffenberg yritti pommiattentaattia Adolf Hitleriä vastaan. Salaliittolaiset pitivät päämajaansa Bendlerblockissa. Vallankaappausyritys epäonnistui ja useita salaliittoon osallistuneita upseereita teloitettiin rakennuksen pihalla heinäkuun 20. ja 21. välisenä yönä. Toisen maailmansodan lopulla Berliinin taistelun aikana rakennus toimi Berliinin puolustusalueen komentajan kenraali Helmuth Weidlingin päämajana, kunnes hän antautui puna-armeijalle aamulla 2. toukokuuta 1945.


title: Bendlerblock

text: Suurin osa Bendlerblockista toimii nykyään Saksan liittotasavallan puolustusministeriön lisätoimistona. Pihalla on muistomerkki, joka on omistettu kansallissosialistista puoluetta vastaan taistelleille saksalaisille. Rakennuksen itäsiipi, jossa muun muassa Stauffenbergin työhuone sijaitsi, muodostaa yhdessä eräiden muiden berliiniläisten kohteiden kanssa saksalaisen vastarinnan museon ("Gedenkstätte Deutscher Widerstand").


title: H/S Jaanika

text: H/S Jaanika () on toistaiseksi tuntemattoman omistajan omistama kantosiipialus. Se on rakennettu vuonna 1994 More Industrialin telakalla Feodosijassa, Ukrainassa. Matkustajia Jaanika ottaa kerrallaan 192.


title: H/S Jaanika

text: Jaanikan kantosiivet on valmistettu titaanista ja runko lentokonealumiinista. Laivassa on BRIIS-järjestelmä, joka huolehtii noususta ja vakaasta kulusta.


title: H/S Jaanika

text: Vuonna 1995 alus luovutettiin Inreko Shipin omistukseen, joka rekisteröi aluksen Viron lipun alle. Kotisatamaksi tuli Tallinna. Luovutuksen jälkeen Jaanika aloitti liikennöinnin Tallinnan ja Helsingin välillä. Vuonna 2000 Hansa Liisingu osti aluksen. 23. toukokuuta 2005 Linda Line osti aluksen. H/S Laura oli Jaanikan sisaralus.


title: H/S Jaanika

text: Helmikuussa 2008 alus siirtyi tuntemattoman omistajan omistukseen.


title: Arbeitsdorf

text: Arbeitsdorf oli keskitysleiri Saksan Fallerslebenissä, joka on nykyisin osa Wolfsburgin kaupunkia. Leiri oli toiminnassa 8. huhtikuuta – 11. lokakuuta 1942.


title: Arbeitsdorf

text: Leiri aloitti toimintansa huhtikuussa 1942, kun vankeja Neuengammen keskitysleiristä saapuivat Arbeitsdorfiin rakentamaan kevytmetallivalimoa. Vangit työskentelivät Albert Speerin ja Ferdinand Porschen autotehtaassa, joka tuotti halpoja kansanautoja, Volkswageneita.


title: Arbeitsdorf

text: Arbeitsdorfista piti tulla mallileiri, ensimmäinen esimerkki siitä miten keskitysleirit voivat tuottaa halpaa työvoimaa teollisuudelle. Leiri ehti toimia vain kuusi kuukautta, ja siellä arvioidaan tuhotun ainakin 600 vankia.


title: Paul Whiteman

text: Paul Whiteman (28. maaliskuuta 1890 Denver, Colorado – 29. joulukuuta 1967 Doylestown, Pennsylvania) oli yhdysvaltalainen jazzmuusikko.


title: Paul Whiteman

text: Whiteman syntyi Denverissä Coloradon osavaltiossa. Hän muutti vuonna 1920 yhtyeineen New Yorkiin, jossa kokoonpano aloitti levytysuran Victorille. Yhtye sai toukokuussa 1928 uuden levytyssopimuksen Columbialta, mutta se palasi Victorille syyskuussa 1931.


title: Paul Whiteman

text: Whiteman tilasi George Gershwinilta "Sinisen rapsodian" (1924). Hän meni vuonna 1931 naimisiin näyttelijä Margaret Livingstonin kanssa.


title: Paul Whiteman

text: Whitemanin yhtyeeseen kuului sen historian aikana lukuisia tulevia eturivin jazzmuusikoita, kuten Bix Beiderbecke, Frankie Trumbauer, Joe Venuti ja Eddie Lang. Mestari kuoli Doylestownissa, Pennsylvaniassa 77 vuoden ikäisenä.


title: Paul Whiteman

text: Whitemanin kappaletta "Jeepers Creepers" käytettiin vuonna 2001 saman nimisessä kauhuelokuvassa "Jeepers Creepers". Samaisesta kappaleesta on tehty covereita, suomeksi nimellä ”Kissa vieköön”, jonka ovat levyttäneet ainakin Bruno Laakko ja Lepakot sekä M. A. Numminen.


title: James DePreist

text: James DePreist (21. marraskuuta 1936 Philadelphia, Pennsylvania – 8. helmikuuta 2013 Scottsdale, Arizona) oli yhdysvaltalainen kapellimestari. Hänelle myönnettiin vuonna 2005 National Medal of Arts.


title: James DePreist

text: DePreist toimi muun muassa Oregonin sinfoniaorkesterin (1980–2003), Monte-Carlon filharmonisen orkesterin (1994–1998) ja Tokion metropolisinfoniaorkesterin (2005–2008) ylikapellimestarina. Hän johti vierailijana myös Helsingin kaupunginorkesteria.


title: James DePreist

text: DePreist oli kontra-altto Marian Andersonin sisarenpoika. Hän sairasti 1960-luvulla polion.


title: James DePreist

text: DePreist loi toissijaisen uran runoilijana: häneltä julkaistiin kokoelmat "This Precipice Garden" ja "The Distant Siren".


title: Viimeiseen pisaraan

text: Viimeiseen pisaraan ("Enough") on vuonna 2002 julkaistu draamatrilleri, jonka ohjasi Michael Apted ja pääosassa on Jennifer Lopez.


title: Viimeiseen pisaraan

text: Elokuva kertoo tarjoilijattaresta nimeltä Slim. Eräänä päivänä, kiusallisen välikohtauksen vuoksi hän tapaa komean Mitchin. Lopulta pari menee naimisiin ja saa lapsen. Avioelämä on ihanaa niin kauan kunnes Slim saa miehen kiinni siitä, että tämä on pettänyt häntä. Slim antaa anteeksi, mutta vieraissa käynnit jatkuvat ja Mitch käy väkivaltaiseksi Slimiä kohtaan ja alkaa hakkaaman tätä. Slim kestää tätä vähän aikaa, mutta lopulta pakenee lapsensa kanssa kotoa, Mitch perässään... Myöhemmin Slim saa opetusta itsepuolustuksen ammattilaiselta ja opettelee itsepuolustusta. Elokuvan loppu huipentuu välikohtaukseen Mitchin ja Slimin välillä ja Mitch saa maksaa kaikesta tekemästään omalla hengellään.


title: Riz Ortolani

text: Riziero ”Riz” Ortolani (25. maaliskuuta 1926 Pesaro – 23. tammikuuta 2014 Rooma) oli italialainen elokuvamusiikin säveltäjä.


title: Riz Ortolani

text: Pesarossa syntynyt Ortolani toimi oman jazzyhtyeensä johtajana Italiassa 1950-luvulla. Vuonna 1962 hän nousi maineeseen musiikillaan elokuvaan "Mondo cane – kova maailma". Laulu "More" toi Ortolanille Grammy-palkinnon ja Oscar-ehdokkuuden.


title: Riz Ortolani

text: Ortolanin myöhempiin töihin lukeutuvat "La danza macabra" (1964) ja "Kannibaalien polttouhrit" (1980). Hän sävelsi myös Gualtiero Jacopettin myöhemmät mondo-dokumentit "Hyvästi Afrikka" (1966) ja "Hyvästi ihminen" (1971).


title: Riz Ortolani

text: Ortolani kuoli Roomassa 23. tammikuuta 2014 keuhkoputkentulehduksen seurauksena.


title: Nicholas Butler

text: Nicolas Murray Butler (2. huhtikuuta 1862 – 7. joulukuuta 1947) oli yhdysvaltalainen rauhanaktivisti, filosofi, diplomaatti, professori, Columbian yliopiston rehtori, Carnegie-säätiön presidentti sekä Nobelin rauhanpalkinnon saaja vuonna 1931.


title: Nicholas Butler

text: Nicholas Butler syntyi New Jerseyn osavaltiossa, ja hänen vanhempansa olivat tehtailija Henry Butler ja Mary Murray Butler. Hän opiskeli Columbian yliopistossa, jossa hän sai BA-tutkinnon vuonna 1881 ja maisterin arvon 1883. Jo seuraavan vuonna hän väitteli tohtoriksi. Tämä Butlerin häikäisevästi alkanut akateeminen ura sai Theodore Rooseveltin kutsumaan häntä liikanimellä "Nicolas Miraculous". Vuonna 1885 Butler opiskeli Pariisissa ja Berliinissä ja tapasi tällöin myös Rooseveltin ja William Howard Taftin. Saman vuoden loppupuolella Butler liittyi Columbian yliopiston filosofisen osaston henkilökuntaan.


title: Nicholas Butler

text: Vuodesta 1902 lähtien, 42 vuotta, Butler toimi Columbian yliopiston varsinaisena kanslerina. Hän myös pyrki Republikaanisen puolueen varapresidentiksi useita kertoja.


title: Gualtiero Jacopetti

text: Gualtiero Jacopetti (4. syyskuuta 1919 – 17. elokuuta 2011 Rooma) oli italialainen elokuvaohjaaja. Hän kuului mondo-dokumenttien pioneereihin, ja hänen tunnetuimpia töitä ovat "Mondo cane – kova maailma" (1962), "Hyvästi Afrikka" (1966) ja "Hyvästi ihminen" (1971). Hän oli vuonna 1962 ehdolla Cannesin Kultaisen palmun saajaksi.


title: Tim Babcock

text: Tim Milford Babcock (27. lokakuuta 1919 Minnesota – 7. huhtikuuta 2015 Helena, Montana) oli yhdysvaltalainen republikaanisen puolueen poliitikko ja toisen maailmansodan veteraani. Hän eteni Montanan edustajainhuoneesta osavaltion varakuvernööriksi (1960–1962) ja sen jälkeen kuvernööriksi, jona hän toimi vuoteen 1969.


title: Gourmandises

text: Gourmandises on Alizéen debyyttialbumi. Se julkaistiin vuoden 2000 lopussa Ranskassa ja muualla Euroopassa vuoden 2001 alussa. Albumin ensimmäinen single ”Moi Lolita” tuli heti suureksi hitiksi ympäri Eurooppaa. Albumin nimi ”Gourmandises” tarkoittaa suomeksi makeisia. Albumin musiikin on säveltänyt Laurent Boutonnat, ja sanoittanut Mylène Farmer.


title: Puistopunatasku

text: Puistopunatasku ("Cossypha heuglini") on afrikkalainen punataskujen sukuun kuuluva varpuslintu. Laji on nimetty Theodor von Heuglinin kunniaksi. Barbosa du Bocage antoi lajille nimen "Cossypha subrufescens" 1869. "Cossypha"-suvun nimesi Vigors 1825.


title: Puistopunatasku

text: Höyhenpuku on ruosteenruskea alapuolelta kurkusta pyrstöön ja siniharmaa selästä ja siivistä. Pää on musta ja silmien yläpuolella on leveät, niskaan asti ulottuvat valkoiset juovat. Muistuttaa pensaspunataskua ("Cossypha semirufa").


title: Puistopunatasku

text: Puistopunatasku elää lähes koko Saharan eteläpuolisessa Afrikassa aina Etelä-Afrikan koillisosiin saakka. Sen elinalueen laajuus on noin 6,1 miljoonaa neliökilometriä ja kanta on elinvoimainen.


title: Puistopunatasku

text: Trooppiset ja subtrooppiset kuivat metsät, ylängöt ja savanni.


title: Monty Roberts

text: Monty Roberts (oikealta nimeltään Marvin Earl Roberts, s. 14. toukokuuta 1935 Salinas, Kalifornia, Yhdysvallat) on tunnettu hevosten käsittelijä ja luonnollisen hevosmiestaidon kehittäjä, stuntmies ja kirjailija.


title: Monty Roberts

text: Roberts oli kiinnostunut hevosista jo erittäin nuorena, ja sai ensimmäisen hevosensa Gingerin jo kaksivuotiaana. Hän oppi ratsastamaan erittäin nopeasti, ja esiintyi vasta 4-vuotiaana useissa Hollywood- elokuvissa lapsinäyttelijöiden stuntkohtauksissa ratsastaen hevosilla. Myöhemmin hän menestyi lännenratsastus- ja rodeokilpailuissa ja voitti lukuisia kilpailuita kansainvälisellä tasolla.


title: Monty Roberts

text: Nuorena teininä Roberts alkoi tehdä hevosineen retkiä Nevadan erämaahan ja pyrki pääsemään mahdollisimman lähelle villejä mustangeja. Mustangeja seuraten hän oppi niiden keskinäisen viestinnän periaatteet. Robertsin vakaana aikomuksena oli luoda uusi inhimillisempi koulutusmenetelmä korvaamaan hänen isänsä käyttämä vanhan väkivaltainen menetelmä (, sananmukaisesti ""kesyttää hevonen"", sanasta sanaan käännettynä ""murtaa hevonen""). Hän halusi todistaa, että hevosen voi kouluttaa täysin ilman kipua käyttäen hevosen luontaisia vaistoja ja hevosten omaa lähinnä kehonkieleen perustuvaa kommunikaatiota.


title: Monty Roberts

text: Kesäisten Nevadan-retkien, laajan kokemuksen ja kokeilujen, pohdinnan ja harjoittelun jälkeen Roberts oli 14-vuotiaana valmis esittelemään kehittämänsä menetelmän, jolla hän sai täysin villin hevosen puolessa tunnissa suosiolliseksi ratsastamiseen käyttäen apuna vain elekieltä ja kevyttä juoksutusliinaa. Tätä menetelmää Roberts kutsui nimellä ""Starting"" ("aloitus"). Sen huippukohta, jossa hevonen tulee ihmisen luo, on ""Join-Up"" ("seuraan liittyminen"). Tämä ensimmäinen sosiaalinen kontakti vahvistetaan ""Follow Up"":illa ("seuraaminen"), jossa ihminen kävelee eteenpäin ja hevonen seuraa perässä. Käyttäytyessään näin hevonen osoittaa luottavansa ihmiseen johtavana yksilönä, turvautuu tähän, ja tottelee mielellään.


title: Monty Roberts

text:
Nuori Roberts ei saavuttanut muiden hyväksyntää menetelmineen, eikä hänen isänsä antanut hänen kouluttaa hevosia sillä tavoin. Isän mielestä hevonen "on vaarallinen eläin; jos sinä et anna sille selkään, se antaa sinulle." Vasta vanhempana asuessaan vaimonsa ja lastensa kanssa valtavalla Flag Is Up -laukkahevostilallaan Roberts alkoi varsinaisesti työskennellä, lähinnä laukkahevosten parissa.
Roberts kiersi ympäri maailmaa ja esitteli menetelmäänsä jopa Englannin kuningattarelle. Kun Roberts oli esittänyt "näytöksensä", eli puolen tunnin kestoisen "aloituksen" ja "seuraan liittymisen" kuningattaren oman hevosen kanssa Windsorin linnassa, kuningatar liikuttui kyyneliin ja sanoi sen olleen hyvin kaunista katseltavaa.


title: Monty Roberts

text: Robertsin mukaan ihmiset ovat hevoselle anteeksipyynnön velkaa. Hän uskoo, että ihmisen ja hevosen väliset kommunikaatiovaikeudet ovat johtaneet jo vuosituhansien ajan hevosen alistamiseen ja riistoon, vaikka sen perusluonne on aulius ja nöyryys ja halu palvella lempeää ja tinkimätöntä sekä rauhallista johtajaa.


title: Monty Roberts

text: Roberts on huomannut myös, että peuroilla on lähes samanlainen "kieli" kuin hevosilla, mutta että niiden pakoreaktiot ovat monin verroin herkempiä. Hän onnistui kouluttamaan myös joitakin peuroja. Koulutetut peurat kiintyivät häneen siinä määrin, että seurasivat häntä kaikkialle.


title: Monty Roberts

text: Roberts on onnistunut myös saamaan villimustangin "liittymään seuraansa" luonnossa. Vuonna 1997 hän toi Shy Boy:ksi nimeämänsä hevosen erämaasta. Tapaus televisioitiin.


title: Monty Roberts

text: Robertsilla on kolme omaa lasta. Suomessa hän on vieraillut kahdesti.


title: Iris Chang

text: Iris Shun-Ru Chang (28. maaliskuuta 1968 – 9. marraskuuta 2004) oli yhdysvaltalainen toimittaja. Hän nousi maailmanmaineeseen historiallisella teoksellaan "Nankingin verilöyly" (1997). Hän teki 36-vuotiaana itsemurhan jättäen jälkeensä aviomiehen ja kaksivuotiaan pojan.


title: Ahasverus Fritsch

text: Ahasverus Fritsch (16. joulukuuta 1629 Mücheln – 24. elokuuta 1701 Rudolstadt) oli saksalainen lainoppinut ja virsirunoilija. Hänen kerrotaan toimineen opettajana eräässä aatelisperheessä, jonka avulla hän itsekin pääsi opintiellään eteenpäin aina lainopilliseen yliopistotutkintoon asti Jenan yliopistossa 32-vuotiaana. Lakiopillisten ja hengellisten kirjoitustensa lisäksi hänet tunnettiin myös pienimuotoisena säveltäjänä sekä yliopiston kanslerina Rudolfstadt'ssa.


title: Ahasverus Fritsch

text: Hänen isänsä oli pormestari Andreas Fritsch ja hänen äitinsä Esther Fritsch (née Hesse). Perheessä oli kahdeksan lasta. Lapsuutensa hän eli kolmekymmenvuotisen sodan melskeissä. Ahasveruksen ollessa vain kahden vuoden vanha perhe joutui pakenemaan Voigtland'iin kotikaupungin palon seurauksena. Lapsuudessaan hän joutui monesti rosvojen ja ryövärien sekä sotilaiden takia piileskelemään luolissa, kellareissa ja metsissä. Monesti hänet ryöstettiinkin päällysvaatteitaan myöten.


title: Ahasverus Fritsch

text: Ollessaan neljäntoista hänen isänsä kuoli, mutta äiti piti huolta lapsistaan ja lähetti Ahasveroksenkin Halle'ssa sijaitsevaan lukioon, jossa poika ahersi kuusi vuotta kunnes kesällä 1650 pääsi Jenan yliopistoon lukemaan lakia J. Georg Adam Struven oppilaaksi. Köyhyys haittasi opintoja, mutta kaikesta huolimatta hän suoritti ensimmäisen yliopistotutkintonsa neljän vuoden opintojen jälkeen 1654. Vuonna 1657 hänestä tuli nuoren kreivi Albert Anton von Schwarzburg-Rudolstadt'n yksityisopettaja. Aatelisperhe piti hänestä kovasti ja näin Ahasveros nousi köyhyydestä arvostettuun asemaan. Lokakuussa 1661 hän valmistui tohtoriksi (Doctor of Law) Jena'n yliopistossa. Myöhemmin hänestä tuli yliopiston kansleri ja konsistorin puheenjohtaja.


title: Ahasverus Fritsch

text: Helmikuussa vuonna 1663 hän avioitui Dorothea Marian kanssa ja he saivat neljä poikaa ja viisi tytärtä. Kaksi lapsista kuoli ennen isäänsä. Fritsch oli arvostettu valtiomies ja toimitti kaksi virsikokoelmaa ja kirjoitti myös niin juridisista kuin muunlaisistakin aiheista. Esimerkiksi “Liebster Immanuel, Herzog der Frommen” pidetään hänen kirjoittamanaan kantaattitekstinä.


title: Ahasverus Fritsch

text: 378 "Kaitse, Jeesus, paimen hyvä" on virsikirjaan merkitty Sigmund von Birkenin kirjoittamaksi, mutta on myös arveltu, että sen olisikin kirjoittanut hänen aikalaisensa Ahasverus Fritsch.


title: Cyril Collard

text: Cyril Collard (19. joulukuuta 1957 – 5. maaliskuuta 1993) oli ranskalainen kirjailija, elokuvaohjaaja, käsikirjoittaja ja näyttelijä. Elokuvien lisäksi Collard ohjasi myös musiikkivideoita. Collard on tunnettu erityisesti biseksuaalisuutta käsittelevistä töistään. Hän oli itse biseksuaali ja maansa varhaisimpia avoimesti HIV-positiivisia kuuluisuuksia. Collard menehtyi AIDS-komplikaatioihin vain 35-vuotiaana.


title: Cyril Collard

text: Collard'n omaan elämään perustuva, erityisesti hänen biseksuaalisuuttaan, ihmissuhteitaan ja HIV-tartuntaansa käsittelevä elokuva "Villit yöt" (1992) oli menestys ja voitti neljä César-palkintoa. Collard ohjasi ja käsikirjoitti elokuvan sekä esiintyi sen pääosassa. Lisäksi hän sävelsi ja esitti elokuvan musiikkia.


title: Latvasta laho

text: Latvasta laho () on vuonna 1980 ensi-iltansa saanut yhdysvaltalainen komediaelokuva, jonka ohjasi Harold Ramis. Elokuvan pääosaa näytteli Chevy Chase ja muissa keskeisissä rooleissa esiintyivät Rodney Dangerfield ja Bill Murray.


title: Latvasta laho

text: "Latvasta laholle" tehtiin vuonna 1988 jatko-osa "Caddyshack II".


title: Latvasta laho

text: Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi "Latvasta lahon" kaikkien aikojen sadan parhaan komedian listalle.


title: Loïc Leferme

text: Loïc Leferme (28. elokuuta 1970 – 11. huhtikuuta 2007) oli ranskalainen vapaasukeltaja ja entinen maailmanennätysmies. Lokakuussa 2004 Leferme teki vapaasukelluksen maailmanennätyksen sukellettuaan 171 metrin syvyyteen ilman hengityslaitteita. Leferme sai surmansa 36-vuotiaana huhtikuussa 2007 harjoitussukelluksella Villefranche-sur-Merissä Nizzan lähistöllä.


title: Georgina Spelvin

text: Georgina Spelvin (s. 3. tammikuuta 1936) on yhdysvaltalainen näyttelijä. Hän on kuulunut XRCO Hall of Fameen vuodesta 1985.


title: Georgina Spelvin

text: Spelvin aloitti uransa näyttämöllä (muun muassa "Guys and Dolls"), mutta siirtyi pornoon tutustuttuaan ohjaaja Gerard Damianoon. Tunnetuimpiin elokuviin kuuluu "The Devil in Miss Jones" (1973).


title: Georgina Spelvin

text: Teksasissa syntyneen Spelvinin oikea nimi on Michelle Graham. Kymmenien pornoelokuviensa ohella hän esiintyi lyhyesti "Poliisiopisto"-sarjan ensimmäisessä ja kolmannessa elokuvassa 1980-luvulla.


title: Hoosianna

text: Hoosianna on alkujaan hepreankielinen huudahdus, joka varsinaisesti merkitsee "oi auta" tai "pelasta", mutta jota jo varhain alettiin käyttää myös kuninkaille ja Jumalalle sekä erityisesti odotetulle Messiaalle osoitettuna riemu- ja ylistyshuutona. Vanhassa Testamentissa sana esiintyy muun muassa psalmissa 118 (jae 25).


title: Hoosianna

text: Kaikissa evankeliumeissa kerrotaan, että kun Jeesus saapui aasilla ratsastaen Jerusalemiin, kansanjoukko otti hänet riemuiten vastaan ja huusi hoosiannaa. (Matt. 21:1–11, Mark. 11:1–10, Luuk. 19:29–38, Joh. 12:12–19). Tämä tapahtui kuitenkin vain muutamaa päivää ennen hänen ristiinnaulitsemistaan. Tapauksen muistoksi vietetään palmusunnuntaita.


title: Hoosianna

text: Sana esiintyy yleisesti myös kristillisissä hymneissä ja virsissä, joista Suomessa tunnetuin on G.J. Voglerin säveltämä Hoosianna-hymni (virsi 1 nykyisessä virsikirjassa). Sana sisältyy muun muassa messuissa laulettavaan Sanctus-hymniin.


title: Hoosianna

text: Hoosianna-hymnin laulaminen ensimmäisenä adventtisunnuntaina on vanha perinne Suomessa ja Ruotsissa. Hymnillä on ikää yli 200 vuotta.


title: Pirullinen kosto

text: Pirullinen kosto ("The Evil That Men Do") on vuonna 1984 ensi-iltansa saanut toiminta- ja jännityselokuva, jonka ohjasi J. Lee Thompson ja pääosaa esittää Charles Bronson ja WWE showpainija The Great Khali.


title: Pirullinen kosto

text: Tohtori Clement Molloch on sadistinen kiduttaja, joka tunteettomasti muun muassa sulloo irtopäitä uhriensa vatsaan sekä pakottaa heidät syömään omaa ulostettaan. Molloch saa hupinsa näistä järjettömistä karmeuksistaan. Yksi Mollochin uhreista on eräs reportteri, jonka Molloch kiduttaa armotta hengiltä. Molloch tekee kuitenkin suuren virheen, tällä reportterilla on hyvä ystävä nimeltä Holland, joka janoaa kostoa ystävänsä kuolemasta.


title: Pirullinen kosto

text: "Video-oppaassa" vuodelta 1994 Roope Lehtinen pitää "Pirullista kostoa" tavanomaisena Bronson-elokuvana, jossa tähti ei ole enää parhaassa vedossa. Hän antaa sille yhden tähden viidestä, mikä vastaa sanallista arviota ”huono”.


title: Johanna Suurpää

text: Johanna Suurpää (s. 6. maaliskuuta 1962 Helsinki) toimi vähemmistövaltuutettuna 2007–2010. Nykyisin hän toimii oikeusministeriön demokratia- ja kieliasioiden yksikön johtajana. Koulutukseltaan hän on oikeustieteen kandidaatti. Hän on aiemmin toiminut ulkoasiainministeriön ihmisoikeuspolitiikan yksikön päällikkönä, Turvapaikkalautakunnan sihteerinä ja Pakolaisneuvontapisteen lakimiehenä. Hän on toiminut myös asiantuntijana Wienissä ja Tallinnassa maahanmuuttoasioissa.


title: Johanna Suurpää

text: Naistoimittajat ry myönsi Suurpäälle vuonna 1989 Vuoden kellokas -palkinnon huomion kiinnittämisestä pakolaiskysymykseen. Suurpää toimi vuonna 1990 Suomen Demokraattisten Lakimiesten puheenjohtajana.


title: Keskiyön pako

text: Keskiyön pako ("Midnight Run") on vuonna 1988 ensi-iltansa saanut toimintaelokuva. Elokuvan ohjasi Martin Brest ja pääosassa on Robert De Niro.


title: Keskiyön pako

text: Elokuva kertoo entisestä poliisista, Jack Walshista joka toimii nykyään palkkionmetsästäjänä. Jack on saanut uuden keikan johon sisältyy käyminen New Yorkissa, josta Jackin pitää hakea mafialta rahaa huijanneen Jonathan "Duke" Mardukas. Jackin pitää viedä Jonathan Los Angelesiin, ennen kuin mafian tappajat saavat heidät kiinni. Hommaa vaikeuttaa Jackin ja Duken jatkuvat erimielisyydet ja FBI-agentti, joka jahtaa kanssa Dukea saadakseen hänet avaintodistajaksi erään mafiapomon kiinni ottamiseen."Video-oppaassa" vuodelta 1994 Asko Alanen luonnehti elokuvaa hulvattoman yllätykselliseksi ja tiheätempoiseksi ja antoi sille neljä tähteä viidestä, mikä vastaa sanallista arviota ”erinomainen”.


title: Paul Neumann

text: Paul Neumann (13. kesäkuuta 1875, Wien – 9. helmikuuta 1932, Wien) oli itävaltalainen juutalainen uimari, joka osallistui vuoden 1896 kesäolympialaisiin voittaen kultaa 500 metrin vapaauinnissa. Hänestä tuli samalla ensimmäinen itävaltalainen olympiavoittaja ikinä.


title: Paul Neumann

text: Neumann osallistui kyseisissä olympialaisissa 500 ja 1200 metrin vapaauintikilpailuihin. Hän voitti 500 metrin vapaauinnin aikaan 8.12,6, mutta koska 1200 metrin vapaauinti pidettiin välittömästi 500 metrin vapaauinnin jälkeen ei Neumann ehtinyt levätä tarpeeksi seuraavaa uintisuoritusta varten. Lopulta Neumann keskeytti 1200 metrin vapaauinnin.


title: Paul Neumann

text: Neumannin uran muita kohokohtia ovat olleet muun muassa Itävallan jokiuintimestaruus vuonna 1892 ja Itävallan mestaruus 510 metrin vapaauinnissa vuonna 1894


title: Paul Neumann

text: Vuonna 1897 Neumann teki maailmanennätykset 2, 3, 4 ja 5 mailin uinneissa.


title: Paul Neumann

text: Hänet on valittu myös kansainväliseen uinnin hall of fameen ja kansainväliseen juutalaisten urheilijoiden hall of fameen.


title: Vaaliruhtinas

text: Vaaliruhtinas (, ) oli eräiden kirkollisten tai maallisten ruhtinaiden nimitys Pyhässä saksalais-roomalaisessa keisarikunnassa. Heidän asemansa määriteltiin Kultaisessa bullassa vuonna 1356. Tuolloin vaaliruhtinaita oli seitsemän.


title: Vaaliruhtinas

text: Vaaliruhtinaiden tehtävä oli valita keisari. Keisarin vaalista käytettiin nimitystä "Kur", ja se suoritettiin äänestämällä siten, että keisariehdokkaan tuli saada kahden äänen enemmistö. Vaaliruhtinailla oli laajat etuoikeudet, kuten alueidensa suvereniteetti ("Landeshoheit"), minkä ansiosta he olivat käytännöllisesti katsoen itsenäisiä suhteessa keisariin.


title: Vaaliruhtinas

text: Alun perin vaaliruhtinaita olivat


title: Vaaliruhtinas

text: 1600-luvulla vaaliruhtinaiksi valittiin myös


title: Vaaliruhtinas

text: Napoléon Bonaparten aikana vuonna 1803 vaaliruhtinasjärjestelmää uudistettiin merkittävästi. Kaksi hengellistä kirkkoruhtinasta, Trierin ja Kölnin arkkipiispat, menettivät asemansa vaaliruhtinaina. Samalla nimitettiin uusia vaaliruhtinaita. Kahden vuoden päästä tehtiin vielä yksi muutos vaalioikeuksiin. Vaaliruhtinaiden joukkoon kuuluivat nyt myös


title: Vaaliruhtinas

text: Vaaliruhtinaiden tehtävä päättyi vuonna 1806. Vain Hessen-Kasselin maakreivi käytti vaaliruhtinaan arvonimeä vuoteen 1866 saakka.


title: Marzio Bruseghin

text: Marzio Bruseghin (s. 15. kesäkuuta 1974 Conegliano, Treviso) on italialainen maantiepyöräilijä, joka kilpaili ammattilaisena 1997–2012.


title: Marzio Bruseghin

text: Bruseghin voitti Italian maantieaika-ajomestaruuden vuonna 2006. Italian ympäriajossa hän voitti ylämäkeen ajetun aika-ajoetapin 2007 sekä osittain mäkisessä maastossa ajetun aika-ajo-osuuden 2008. Hän ajoi vuonna 2008 kaikki kolme suurta ympäriajoa maaliin. Italian ympäriajossa hän oli kolmas, Ranskan ympäriajossa 27. ja Espanjan ympäriajossa kymmenes.


Jatkosodan suomalaiset ilmatorjuntayksiköt esitellään tässä artikkelissa taulukkomuodossa. Taulukoista käy ilmi ilmatorjuntayksiköiden nimet, sijoitukset (mm. jatkosodan alussa), niiden käyttämä kalusto, saavutetut ilmavoitot, niiden kärsimät tappiot ja muita tietoja.


title: Jatkosodan suomalaiset ilmatorjuntayksiköt

text: Jatkosodan alussa ilmatorjuntayksiköt oli jaettu useaan eri käyttötarkoitukseen, joita olivat muun muassa:


text: Suluissa olevat aseet saatu vasta perustamisvaiheessa. Ko. aseet joko kertaalleen poistettuja tai sotasaalisaseista kunnostettuja.


text: Taulukosta näkyy hyvin se, että Päämajan alaisuudessa olleet ilmatorjuntayksiköt oli sijoitettu lähinnä suurten asutuskeskusten ja myös rautatieyhteyksien suojaamiseen. Sodan alettua yksiköitä ryhdyttiin siirtämään varsinaisen sotatoimialueen välittömään läheisyyteen.


text: Taulukossa on esitelty kesäkuussa 1941 perustetut alueelliset ilmatorjuntayksiköt. Suluissa olevat luvut tarkoittavat kalustoa, joka oli saatu yksiköiden käyttöön perustamisvaiheessa (kalustosta, joka oli joko kertaalleen jo käytöstä poistettua tai kunnostettua sotasaaliskalustoa).


text: Taulukossa huomio kiinnittyy siihen, että ilmatorjunta-aseita oli ripoteltu ympäri maata pieninä määrinä. Monin paikoin etelä- ja länsi-Suomessa jäätiin kuitenkin kokonaan ilman ilmatorjunta-aseistusta (mm. Forssaan oli suunniteltu yksiköitä, joille ei kuitenkaan riittänyt kalustoa). Lisäksi kalustomäärät olivat paikoin lähes olemattomat (esimerkiksi Hyvinkää, johon saatiin 2 kpl 40 mm:n ilmatorjuntatykkiä, joilla ei käytännössä olisi ollut mitään torjunnallista merkitystä).


text: Taulukosta käy siis yksiselitteisesti ilmi, että kyseessä vähävaraisen ja -väkisen maan armeija, jolla ei ollut kalustoa saati koulutettua henkilöstöä kuin kaikkein tärkeimpien kohteiden välttävään suojaamiseen.


text: Taulukossa on esitelty armeijakunnille alistetut ilmatorjuntayksiköt.


text: Talvisodan kokemusten perusteella havaittiin myös ilmatorjunnan merkitys uudenaikaisessa sodankäynnissä ja divisioonan organisaatioon lisättiin ilmatorjuntayksikkö, joka oli kuitenkin pahasti alimitoitettu todelliseen tarpeeseen nähden. Taulukossa esitellään divisioonien orgaaniset ilmatorjuntayksiköt.


text: Taulukossa esitellään ilmavoimille alistetut ilmatorjuntayksiköt, joiden tehtävänä oli pääasiallisesti lentokenttien suojaaminen.


text: Puolustusvoimien kalustopula ilmatorjunnan osalta näkyy selvästi tässäkin taulukossa. Olihan koko ilmavoimien kallisarvoisen lentokaluston suojaksi asettaa vain 16 kappaletta keveitä (40 mm) tykkejä. Lisäksi merkittävä osa lähitorjuntaan tarkoitetusta kalustosta oli jo kertaalleen poistettua tai sotasaaliskalustoa ja suurelta osin myös tavanomaisia, mutta it-jalustalle asennettuja, konekiväärejä.


text: Päämaja oli osoittanut rautatieyhteyksien ja junien suojaukseen allaolevassa taulukossa esitetyt ilmatorjuntayksiköt.


title: Sivasin maakunta

text: Sivasin maakunta () on maakunta Turkissa. Sen pääkaupunki on Sivas. Maakunnan asukasluku on 618 617 (2015). Pinta-alaa sillä on 28 164 neliökilometriä (2014), ja se on Turkin toiseksi laajin maakunta.


title: Sivasin maakunta

text: Maakunta on jaettu 17 piirikuntaan.


title: Josef Černý

text: Josef Černý (s. 18. lokakuuta 1939 Rožmitál, Böömin-Määrin protektoraatti) on entinen jääkiekkoilija. Hän pelasi 210 maaottelua Tšekkoslovakian jääkiekkomaajoukkueessa 1960-ja 1970-luvuilla.


title: Josef Černý

text: Černý pelasi ZKL Brno-jääkiekkoseurassa. Černý voitti Tšekkoslovakian mestaruuden 1960 ja 1966, voitti myös Euroopan seurajoukkueiden mestaruuden 1966 ja 1968. Hän saavutti olympiapronssia 1964 talviolympialaisissa, olympiahopeaa 1968 talviolympialaisissa ja olympiapronssia 1972 talviolympialaisissa.


title: Josef Černý

text:
Kaudella 1978/1979 valmensi pelaaja-valmentajana itävaltalaisseuraa Atse Grazia.
Valittu kansainvälisen jääkiekkoliiton IIHF:n Hall of Fameen 2007.


title: Harry Potter (elokuvasarja)

text: Harry Potter on fantasiaelokuvasarja, joka perustuu brittiläisen J. K. Rowlingin kirjoittamiin "Harry Potter" -romaaneihin. Siihen kuuluu kahdeksan elokuvaa, jotka ilmestyivät vuosina 2001–2011 alkaen elokuvasta "Harry Potter ja viisasten kivi" ja päättyen elokuvaan "Harry Potter ja kuoleman varjelukset, osa 2". Vuonna 2016 sai ensi-iltansa "Ihmeotukset ja niiden olinpaikat", joka on ensimmäinen viidestä spin-off- ja esiosaelokuvasta. "Harry Potter"- ja "Ihmeotukset"-elokuvasarjat muodostavat yhdessä mediajatkumon nimeltä J. K. Rowlingin velhomaailma. Se on kaikkein kolmanneksi eniten tuottanein elokuvasarja 8,539 miljardin dollarin kokonaistuotolla.


title: Harry Potter (elokuvasarja)

text: "Potter"-elokuvissa työskenteli neljä ohjaajaa: Chris Columbus, Alfonso Cuarón, Mike Newell ja David Yates. Steve Kloves käsikirjoitti kaikki sarjan elokuvat lukuun ottamatta "Harry Potter ja Feeniksin kiltaa" (2007), jonka käsikirjoitti Michael Goldenberg. David Heyman tuotti kaikki kahdeksan elokuvaa, mutta työskenteli myös David Barronin kanssa toisesta elokuvasta alkaen. J. K. Rowling oli mukana kahden viimeisen elokuvan tuotannossa.


title: Harry Potter (elokuvasarja)

text: Kirjasarjan viimeinen osa "Harry Potter ja kuoleman varjelukset" jaettiin kahdeksi elokuvaksi. "Kuoleman varjelusten" kuvaukset päättyivät 12. kesäkuuta 2010. "Osa 1" sai ensi-iltansa 17. marraskuuta 2010 ja "Osa 2" 13. heinäkuuta 2011.


title: Harry Potter (elokuvasarja)

text: Vuonna 2000 seitsemän kuukauden etsinnän jälkeen Heyman ja Kloves huomasivat Daniel Radcliffen istuvan aivan heidän takanaan teatterissa. Heyman kertoi: ”Takanani istui poika, jolla oli isot siniset silmät. Tämä poika oli Dan Radcliffe. Muistan ensireaktioni: Hän oli utelias, hauska ja niin energinen. Hänessä oli myös jalomielisyyttä ja herttaisuutta. Mutta samaan aikaan hän oli erittäin ahne ja himoitsi tietoa kaikesta.”


title: Harry Potter (elokuvasarja)

text: Radcliffe oli jo esiintynyt vuonna 1999 BBC-televisiotuotannossa "David Copperfield", jossa hän näytteli lapsuusvuosiensa ajan. Heyman suostutteli Danielin vanhemmat päästämään Danielin koe-esiintymään Harry Potterin rooliin. Rowling oli innokas nähdessään Radcliffen koe-esiintymispätkät ja sanoi, ettei varmasti olisi ollut parempaa vaihtoehtoa Harry Potterin rooliin. — Samaa osaa oli tavoitellut muiden joukossa myös Eddie Redmayne, joka sittemmin valittiin elokuvan "Ihmeotukset ja niiden olinpaikat" päärooliin.


title: Harry Potter (elokuvasarja)

text: Samana vuonna tuntemattomat brittinäyttelijät Emma Watson ja Rupert Grint valittiin tuhansien joukosta näyttelemään Hermione Grangerin ja Ron Weasleyn roolia. Ennen heidän valitsemistaan heidän ainoat kokemuksensa näyttelemisestä olivat koulunäytelmiä. Saadessaan roolinsa Grint oli 11-vuotias ja Watson 10-vuotias.


title: Harry Potter (elokuvasarja)

text: Elokuvatiimi löysi Emman tämän teatteriopettajan kautta. Elokuvatiimi oli vaikuttunut Emman itseluottamuksesta. Aluksi Emma meni mukaan vain huvin vuoksi, mutta mitä enemmän koe-esiintymisiä hän teki, sitä vakavammaksi juttu kehittyi. Emman lisäksi roolia tavoittelivat tuhannet muut kokelaat, joista monet olivat kehittyneet näyttelijänä jo pitkälle ja joilla oli enemmän näyttelijäkokemusta. Siitä huolimatta monta koe-esiintymistä myöhemmin hän sai kuulla saaneensa osan, koska hänestä oli kuoriutunut esille erinomainen näyttelijä. Emma teki yhteensä kahdeksan koe-esiintymistä. ”Minut tuotiin studioon ja pantiin istumaan Rupertin viereen, ja sitten minulle sanottiin: ’Sinä sait sen osan’, ja siinä minä istuin jotain viisi minuuttia, kunnes aloin tajuta, mitä minulle oli juuri kerrottu. Olin vähän että ’Voi Jessus, onko tämä unta?’ Joku nipisti minua.” Rowling oli kannattanut Emmaa jo tämän ensimmäisestä koe-esiintymisestä lähtien.


title: Harry Potter (elokuvasarja)

text:
3. helmikuuta 2011 ilmoitettiin Harry Potter -elokuvasarjan saavan kunnia-BAFTA:n sen myötävaikutuksesta elokuvamaailmassa. Palkinnon vastaanottivat J. K. Rowling ja tuottaja David Heyman 13. helmikuuta pidettävissä BAFTA-palkintojenjakotilaisuudessa.
S: Saadut E: Ehdokkuudet


title: Annie-gaala 1997

text: Annie-gaala 1997 oli 25. kertaa järjestetty palkintogaala, jossa Yhdysvaltain ASIFA-Hollywood jakoi vuotuiset Annie-palkinnot vuoden 1997 parhaille animaatioille. Gaala järjestettiin 16. marraskuuta 1997 Pasadena Civic -teatterisalissa Pasadenassa, Kaliforniassa.


title: Annie-gaala 1997

text: Pääluokkien ehdokkaat ja voittajat (lihavoituna):


title: Karin Boye

text: Karin Maria Boye (26. lokakuuta 1900 – 24. huhtikuuta 1941) oli ruotsalainen kirjailija. Hän syntyi Göteborgissa, mutta muutti vuonna 1909 perheineen Tukholmaan ja opiskeli vuosina 1921–1926 Uppsalan yliopistossa.


title: Karin Boye

text: Boyen ensimmäinen runokokoelma julkaistiin vuonna 1922. Hän oli tuottelias runoilija mutta julkaisi myös romaaneja. Boyen kenties tunnetuin työ onkin tieteiskirjallisuuteen lukeutuva dystopiakuvaus "Kallocain" vuodelta 1940 (suom. "Kallokaiini, romaani 2000-luvulta", 1943).


title: Karin Boye

text: Boye kuului Clarté-organisaatioon. Hän oli biseksuaali ja eli vakituisissa suhteissa sekä mies- että naispuolisten rakastettujen kanssa. Viimeinen elämänkumppani oli Margot Hanel, jonka kirjailija oli tavannut vuosina 1932–1933 Berliinissä.


title: Karin Boye

text: Boye teki 40-vuotiaana itsemurhan ottamalla yliannostuksen lääkkeitä.